CELEX: 52016JC0041
Language: mt
Date: 2016-09-19
Title: Proposta Konġunta għal DEĊIŻJONI TAL-KUNSILL dwar il-pożizzjoni tal-Unjoni fil-Kunsill ta' Assoċjazzjoni stabbiliet mill- Ftehim Ewro-Meditteranju li jistabbilixxi assoċjazzjoni bejn il- Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Ġordan

IL-KUMMISSJONI EWROPEA
            Brussell, 19.9.2016
            JOIN(2016) 41 final
            2016/0289(NLE)
            Proposta Konġunta għal
            DEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta' Assoċjazzjoni stabbiliet mill- Ftehim Ewro-Meditteranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-RenjuĦaxemita tal-Ġordan min-naħa l-oħra, fir-rigward tal-adozzjoni tal-Prijoritajiettas-Sħubija u l-Patt anness bejn l-UE u l-Ġordan
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Il-Politika Ewropea tal-Viċinat riveduta
                     1
                   adottata f’Novembru 2015 tistabbilixxi qafas ġdid li jiddefinixxi r-relazzjonijiet bilaterali mas-sħab. Dawn għandhom jinġabru f’dokument politiku definit bħala l-“Prijoritajiet ta’ Sħubija” li huma punt ta’ referenza ewlieni għall-pajjiżi sħab biex jiftiehmu dwar sett limitat ta’ prijoritajiet fil-mira għas-snin li ġejjin.
               
               
                  In-negozjati mal-Ġordan seħħew fl-ispirtu tal-Konferenza ta’ Londra ta’ Frar 2016 “għas-Sirja u għar-Reġjun”, li fiha l-Kummissjoni u l-RGħVP ipproponew id-definizzjoni tal-impenji reċiproċi biex jgħinu lill-pajjiżi li qed jospitaw l-akbar fluss ta’ refuġjati Sirjani (il-Ġordan u l-Libanu). Il-kunċett huwa konformi mal-Istrateġija Globali Ġdida tal-Politika Estera u ta’ Sigurtà tal-Unjoni Ewropea
                     2
                  , ippreżentata f’Ġunju 2016 mir-Rappreżentant Għoli li biha l-istrumenti kollha tal-UE jintużaw bl-iktar mod effiċjenti biex iżidu l-impatt u l-viżibilità tal-appoġġ tal-Unjoni.
               
               
                  Ġie miftiehem bejn l-UE u l-Ġordan li d-dokument tal-“Prijoritajiet tas-Sħubija" se jkollu bħala anness “Patt” li jiddefinixxi l-impenji rispettivi tal-UE u tal-Ġordan. Dawn id-dokumenti se jkunu l-bażi għall-ipprogrammar tal-assistenza tal-UE.
               
               
                  Il-"Prijoritajiet tas-Sħubija u l-Patt" jirriflettu l-interessi komuni u jiffokaw fuq oqsma fejn il-kooperazzjoni bejn l-UE u l-Ġordan hija ta’ benefiċċju reċiproku. Huwa f’dan id-dawl li l-UE u l-Ġordan huma impenjati li jkomplu jsaħħu l-kooperazzjoni fi kwistjonijiet trażversali li jvarjaw mill-istabbilizzazzjoni u s-sigurtà għall-istat tad-dritt u d-drittijiet tal-bniedem, l-ugwaljanza bejn il-ġeneri u t-tisħiħ tal-pożizzjoni tan-nisa, id-djalogu mas-soċjetà ċivili, il-migrazzjoni u l-mobilità, l-indirizzar tal-estremiżmu vjolenti. Il-prijoritajiet politiċi ewlenin identifikati fir-relazzjonijiet bejn l-UE u l-Ġordan għas-snin li ġejjin huma:
               
            
            
               –It-tisħiħ tal-kooperazzjoni fl-istabbiltà reġjonali, fis-sigurtà inkluża l-ġlieda kontra t-terroriżmu;
            
            
               –Il-promozzjoni tal-istabbiltà ekonomika, tat-tkabbir sostenibbli u bbażat fuq l-għarfien, tal-edukazzjoni ta’ kwalità u tal-ħolqien tax-xogħol;
            
            
               –It-tisħiħ tal-governanza demokratika, tal-istat tad-dritt u tad-drittijiet tal-bniedem.
            
            
               
                  Il-"Patt" anness jibni fost l-oħrajn fuq il-Pjan ta’ Rispons tal-Ġordan 2016-18 u l-“Ġordan 2025 – Viżjoni u Strateġija Nazzjonali”. Jiffoka fuq it-tisħiħ tar-reżiljenza ekonomika tal-Ġordan filwaqt li jsaħħaħ l-opportunitajiet ekonomiċi għar-refuġjati Sirjani, permezz ta’ protezzjoni akbar u aċċess aħjar għall-impjiegi u għal edukazzjoni ta’ kwalità u l-promozzjoni tal-użu sostenibbli tar-riżorsi naturali.
               
            
            
               •Konsistenza mad-dispożizzjonijiet politiċi eżistenti fil-qasam ta’ politika
            
            
               
                  Il-Prijoritajiet tas-Sħubija bejn il-Ġordan u l-UE huma l-ewwel qafas bilaterali miftiehem taħt il-Politika Ewropea tal-Viċinat il-ġdida u huma koerenti mal-prijoritajiet u l-modalitajiet stabbiliti f’din il-politika, jiġifieri l-istabbilizzazzjoni tal-viċinat f’termini politiċi, ekonomiċi u ta’ sigurtà. Huma wkoll konsistenti mal-Ftehim ta’ Assoċjazzjoni UE-Ġordan li daħal fis-seħħ fl-2002
                     3
                  .
               
            
            
               •Konsistenza mal-politiki l-oħra tal-Unjoni
            
            
               
                  Il-"Prijoritajiet tas-Sħubija u l-Patt bejn l-UE u l-Ġordan" proposti, filwaqt li jirrifletti l-impenn antik tal-UE lejn l-isħab Mediterranji tagħha, huma konformi bis-sħiħ mas-sejħa tal-Istrateġija Globali tal-UE adottata dan l-aħħar għal approċċ integrat biex jiġu indirizzati l-kriżijiet, inkluż il-politiki umanitarji, tal-iżvilupp, tal-migrazzjoni, tal-kummerċ, tal-investiment, tal-infrastruttura, tal-edukazzjoni, tas-saħħa u tar-riċerka tagħha.
               
               
                  Id-dokumenti jikkunsidraw, fost oħrajn, il-promozzjoni tad-drittijiet tal-bniedem u l-governanza tajba, id-dimensjoni esterna tal-politiki tal-UE dwar il-migrazzjoni, iktar attenzjoni fuq il-kooperazzjoni internazzjonali fil-ġlieda kontra t-terroriżmu u l-estremiżmu vjolenti, il-potenzjal tal-kummerċ li jiġġenera tkabbir ġust u impjiegi deċenti.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi legali
            
            
               
                  Din hija proposta fuq il-bażi tal-Artikolu 218(9)TFUE għal Deċiżjoni tal-Kunsill dwar il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa u r-Renju tal-Ġordan min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness.
               
            
         
         
            
               
                  L-Artikolu 218(9) tat-TFUE se jiżgura li l-“Prijoritajiet tas-Sħubija” tista’ tkun il-bażi għall-għajnuna mill-Unjoni prevista fl-Istrument Ewropew ta’ Viċinat
                     4
                  . L-adozzjoni tal-"Prijoritajiet tas-Sħubija u l-Patt" hija mistennija li ssir f'laqgħa tal-Kunsill ta' Assoċjazzjoni UE-Ġordan qabel l-aħħar tal-2016 wara l-adozzjoni mill-Kunsill abbażi tal-Artikolu 218(9) tat-TFUE dwar il-pożizzjoni tal-UE fil-Kunsill ta' Assoċjazzjoni stess. Il-"Pijoritajiet tas-Sħubija u l-Patt" adottati ser ikunu l-bażi tal-ipprogrammar tal-għajnuna previst skont l-Istrument Ewropew ta’ Viċinat. 
               
               
                  •
                        Sussidjarjetà (għall-kompetenza mhux esklużiva) 
               
               
                  Peress li l-Prijoritajiet tas-Sħubija u l-Patt jikkonċernaw ir-relazzjonijiet bejn l-UE u l-Ġordan, dawn ma jistgħux jiġu adottati fil-livell nazzjonali mill-Istati Membri.
               
            
            
               •Proporzjonalità
            
            
               
                  L-adozzjoni ta' pożizzjoni tal-Kunsill skont l-Artikolu 218(9) TFUE hija meħtieġa fid-dawl tal-adozzjoni tal-Prijoritajiet tas-Sħubija u l-Patt mill-Kunsill ta' Assoċjazzjoni
               
            
            
               •L-għażla tal-istrument
            
            
               
                  Il-konklużjonijiet tal-Kunsill tal-14 ta’ Diċembru 2015 dwar ir-Rieżami tal-Politika Ewropea tal-Viċinat
                     5
                   jikkonfermaw “l-intenzjoni tal-Kunsill li jibda fażi ġdida ta’ involviment tas-sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma”. 
               
               
                  L-impenji mehmuża huma l-aktar strument adegwat biex jintlaħaq dan l-impenn: ftehim internazzjonali vinkolanti ġdid mal-Ġordan kien joħloq piż proċedurali sproporzjonat meta mqabbel mal-perjodu taż-żmien li se jkun kopert mill-Prijoritajiet tas-Sħubija. Min-naħa l-oħra, sempliċi tal-Memorandum ta’ Ftehim ma kienx igawdi l-livell ta’ approvazzjoni meħtieġ mill-“pjanijiet ta’ azzjoni jew dokumenti ekwivalenti maqbula b’mod konġunt” imsemmi
                     6
                   fl-Artikolu 3(2) ir-Regolament dwar l-Istrument Ewropew ta’ Viċinat bħala l-punti ewlenin ta’ referenza biex jiġu stabbiliti l-prijoritajiet għall-appoġġ mill-Unjoni.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT
            
            
               •L-evalwazzjonijiet ex post / kontroll tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet konċernati
            
            
               
                  Dawn it-testi ġew abbozzati wara konsultazzjoni mill-qrib mas-servizzi relevanti tal-Kummissjoni u mar-rappreżentanti tal-Istati Membri fil-Grupp ta’ Ħidma tal-Kunsill dwar tal-Magreb u tal-Maxreq, kif ukoll wara diskussjonijiet mal-kontropartijiet tal-Ġordan.
               
               
                  Konsultazzjoni mal-partijiet konċeranti tas-soċjetà ċivili li bdiet f'Frar 2016 f’Amman u fi Brussell. Kontribut importanti minnhom kien il-bżonn li tinżamm il-promozzjoni tad-drittijiet tal-bniedem fil-ġlieda kontra l-estremiżmu vjolenti u l-appoġġ għall-Ġordan biex jospita l-influss massiv ta’ refuġjati, il-ħtieġa li jinżamm livell għoli ta’ impenn fil-promozzjoni tal-edukazzjoni u ta' drittijiet oħra tat-tfal, il-ħtieġa li jinżammu l-isforzi biex tiġi promossa l-ugwaljanza bejn il-ġeneri. Dawn il-punti kollha ġew ikkunsidrati f’testi mehmuża.
               
               
                  Dawn il-konsultazzjonijiet saru b’segwitu għall-orjentazzjonijiet żviluppati fil-kuntest tal-Politika Ewropea tal-Viċinat imġedda.
               
            
            
               •Ġbir u użu tal-għarfien espert
            
            
               
                  L-għarfien tematika rilevanti kien disponibbli internament, jew f’kwartieri ġenerali tal-UE jew fid-Delegazzjoni tal-UE.
               
            
            
               •Valutazzjoni tal-impatt
            
            
               
                  Mhux applikabbli.
               
            
            
               •L-idoneità u s-simplifikazzjoni regolatorja
            
         
         
            
               
                  Mhux applikabbli.
               
            
            
               •Drittijiet fundamentali
            
            
               
                  Ebda konsegwenza fuq id-drittijiet fundamentali fl-Istati Membri tal-Unjoni Ewropea.
               
               
                  Għad-drittijiet fundamentali fil-Ġordan, il-konsegwenzi huma mistennija li jkunu pożittivi, peress li l-impenji tal-gvern tal-Ġordan previsti fil-Prijoritajiet tas-Sħubija u l-Patt jinkludu, fost l-oħrajn, l-implimentazzjoni tal-impenji u l-obbligi skont il-liġi internazzjonali u nazzjonali dwar id-drittijiet tal-bniedem, il-promozzjoni ta’ governanza tajba, il-ħarsien u l-promozzjoni ta' edukazzjoni pubblika ta’ kwalità għat-tfal kollha fil-livelli kollha, it-tisħiħ tal-protezzjoni tal-migranti f’konformità mal-obbligi internazzjonali, it-titjib fl-aċċess għall-ġustizzja u l-pluraliżmu tal-midja.
               
               
                  Fir-rigward tad-drittijiet tal-bniedem b’mod partikolari, djalogu regolari bejn l-UE u l-Ġordan se jindirizza fost l-oħrajn: il-libertà tal-espressjoni; il-libertà ta’ assoċjazzjoni inkluż l-ambjent tax-xogħol għas-soċjetà ċivili; id-drittijiet tan-nisa u t-tisħiħ tal-pożizzjoni tan-nisa fil-ħajja politika u pubblika.
               
            
            
               4.IMPLIKAZZJONIJIET BAĠITARJI
            
            
               
                  Ebda implikazzjoni baġitarja addizzjonali lil hinn minn dak li hu previst f’impenji internazzjonali preċedenti tal-UE. Kwalunkwe implikazzjoni baġitarja addizzjonali se tkun definita permezz ta’ proposti distinti, bħall-Qafas Uniku ta’ Appoġġ ENI (2017–2020) li jmiss.
               
            
            
               5.ELEMENTI OĦRAJN
            
            
               •Pjanijiet ta’ implimentazzjoni u arranġamenti għall-monitoraġġ, l-evalwazzjoni u r-rappurtar
            
            
               
                  L-implimentazzjoni tal-"Prijoritajiet tas-Sħubija u l-Patt UE-Ġordan” se tkun soġġetta għal monitoraġġ regolari u tal-anqas darba f’sena, fil-kuntest tal-mekkaniżmi ta' rieżami previsti u l-laqgħat relatati mal-kooperazzjoni bilaterali bejn l-UE u l-Ġordan skont il-Ftehim ta’ Assoċjazzjoni eżistenti.
               
            
            
               6.REFERENZI
            
            
               (a)Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 finali
            
            
               (b)Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan, min-naħa l-oħra; ĠU L 129/3; 15.5.2002
            
            
               (c)Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
            
            
               (d)Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014
            
            
               (e)Dikjarazzjoni Konġunta li tistabbilixxi Sħubija għall-Mobbiltà bejn ir-Renju Ħaxemita tal-Ġordan u l-Unjoni Ewropea u l-Istati Membri parteċipanti tagħha,il-Lussemburgu, 9 ta' Ottubru 2014
            
            
               (f)Ftehim bejn il-Komunità Ewropea u r-Renju Ħaxemita tal-Ġordan dwar kooperazzjoni xjentifika u teknoloġika; ĠU L 159/108; 17.6.2011
            
            
               (g)Deċiżjoni Nru 1/2016 tal-Kumitat ta' Assoċjazzjoni bejn l-UE u l-Ġordan tad-19 ta' Lulju 2016 li temenda d-dispożizzjonijiet tal-Protokoll 3 tal-Ftehim Ewro-Mediterranju li jistabbilixxi Assoċjazzjoni bejn il-"Komunitajiet Ewropej u l-Istati Membri tagħhom, min-naħa u r-Renju Ħaxemita tal-Ġordan min-naħa l-oħra, dwar id-definizzjoni tal-kunċett ta' “prodotti oriġinarji” u l-lista tal-ħidma jew l-ipproċessar li meħtieġ jitwettaq fuq il-materjal mhux oriġinarju sabiex ċerti kategoriji ta' prodotti, manifatturati f'żoni għall-iżvilupp u f'żoni industrijali dedikati u marbuta mal-ħolqien ta' impjiegi għar-refuġjati Sirjani u għall-Ġordaniżi, jiksbu status oriġinarju; ĠU, L233/6; 30.8.2016
            
            
               (h)Il-Kummissjoni Ewropea. Proposta għal Deċiżjoni tal-Parlament Ewropew u tal-Kunsill li tipprevedi aktar assistenza makrofinanzjarja lir-Renju Ħaxemita tal-Ġordan COM(2016) 431 finali; 29.6.2016
            
            
               (i)Id-Deċiżjoni ta’ Implimentazzjoni tal-Kummissjoni Ewropea 24.7.2014 li tadotta Qafas ta’ Appoġġ Uniku għall-appoġġ mill-Unjoni Ewropea lill-Ġordan għall-perjodu 2014–2017; C(2014) 5130 finali
            
         
         
            
               2016/0289 (NLE)
            
            
               Proposta Konġunta għal
            
            
               DEĊIŻJONI TAL-KUNSILL
            
            
               dwar il-pożizzjoni tal-Unjoni fil-Kunsill ta' Assoċjazzjoni stabbiliet mill- 
                  Ftehim Ewro-Meditteranju li jistabbilixxi assoċjazzjoni bejn il-
                  Komunitajiet Ewropej u l-Istati Membri tagħhom minn naħa u r-Renju
                  Ħaxemita tal-Ġordan min-naħa l-oħra, fir-rigward tal-adozzjoni tal-Prijoritajiet
                  tas-Sħubija u l-Patt anness bejn l-UE u l-Ġordan
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,
            
            
               Wara li kkunsidra l-proposta konġunta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà u tal-Kummissjoni Ewropea,
            
            
               Billi:
            
            
               (1)Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan min-naħa l-oħra, ġie ffirmat fil-24 ta’ Novembru 1997 u daħal fis-seħħ fl-1 ta’ Mejju 2002
                  7
               .
            
            
               (2)Komunikazzjoni Konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u tal-Kummissjoni Ewropea tat-18 ta’ Novembru 2015 dwar ir-Rieżami tal-Politika Ewropea tal-Viċinat
                  8
                intlaqgħet tajjeb mill-Konklużjonijiet tal-Kunsill tal-14 ta’ Diċembru 2015, fejn fost l-oħrajn il-Kunsill jikkonferma l-intenzjoni li jibda fażi ġdida ta’ involviment mas-sħab fl-2016 li tista’ twassal biex jiġu stabbiliti prijoritajiet ġodda ta’ sħubija, fejn xieraq, iffokati fuq prijoritajiet u interessi miftiehma.
            
            
               (3)Il-mira kondiviża tal-UE u tal-Ġordan għal żona komuni ta’ paċi, prosperità u stabbiltà timplika ħidma flimkien, partikolarment permezz ta’ sjieda konġunta u differenzjazzjoni, u li jitqies ir-rwol ċentrali tal-Ġordan fir-reġjun. 
            
            
               (4)Filwaqt li jindirizzaw l-aktar sfidi urġenti, l-UE u l-Ġordan qed ikomplu jsegwu l-objettivi ewlenin tas-sħubija antika tagħhom u jsaħħu l-istabbiltà u r-reżiljenza tal-pajjiż u tar-reġjun kif ukoll it-tkabbir ekonomiku u żvilupp soċjali sostenibbli bbażati fuq l-għarfien u skont l-istat tad-dritt u l-governanza demokratika.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-pożizzjoni tal-Unjoni fil-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan min-naħa l-oħra, fir-rigward tal-adozzjoni tal-Prijoritajiet tas-Sħubija u l-Patt anness bejn l-UE u l-Ġordan għandha tkun ibbażata fuq it-testi annesi ma' din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
               
               
                  
                     (2)
                  "Viżjoni Kondiviża, Azzjoni Komuni: Ewropa Aktar b'Saħħitha. Strateġija Globali għall-Politika Estera u ta' Sigurtà tal-Unjoni Ewropea"
               
               
                  
                     (3)
                  Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan, min-naħa l-oħra; ĠU L 129/3; 15.5.2002
               
               
                  
                     (4)
                  Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014
               
               
                  
                     (5)
                  Il-Konklużjonijiet tal-Kunsill dwar ir-Rieżami tal-Politika Ewropea tal-Viċinat tal-14 ta’ Diċembru 2015
               
               
                  
                     (6)
                  Ir-Regolament UE 232/2014 tal-Parlament Ewropew u tal-Kunsill tal-11 ta' Marzu 2014 li jistabbilixxi Strument Ewropew tal-Viċinat; ĠU L77/27; 15.3.2014, pp. 27–43
               
               
                  
                     (7)
                  Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom minn naħa u r-Renju Ħaxemita tal-Ġordan, min-naħa l-oħra; ĠU L 129/3; 15.5.2002
               
               
                  
                     (8)
                  Komunikazzjoni Konġunta lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni; Rieżami tal-Politika Ewropea tal-Viċinat; JOIN/2015/050 finali
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 19.9.2016
            JOIN(2016) 41 final
            ANNESS
            tal-
            Proposta konġunta għalDEĊIŻJONI TAL-KUNSILL
            dwar il-pożizzjoni tal-Unjoni fil-Kunsill ta' Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropew u l-Istati Membri tagħhom minn naħa u r-Renju Ħaxemita tal-Ġordan min-naħa l-oħra fir-rigward tal-adozzjoni tal-Prijoritajiet tas-sħubija UE-Ġordan u l-Patt anness
            
               
         
         
            
               DEĊIŻJONI Nru 01/2016 TAT-12-il KUNSILL TA’ ASSOĊJAZZJONI TAL-UE-Ġordan ta’ [JUM XAHAR SENA]
            
            
            
               Fuq qbil dwar il-Prijoritajiet tas-Sħubija bejn l-UE u l-Ġordan 
            
            
            
               IL-KUNSILL TA’ ASSOĊJAZZJONI UE-ĠORDAN,
            
            
            
               Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom minn naħa u l-Ġordan min-naħa l-oħra,
            
            
            
               Billi:
            
            
               (1)
                     Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, minn naħa u l-Ġordan min-naħa l-oħra ġie ffirmat fl-24 ta’ Novembru 1997 u daħal fis-seħħ fl-1 ta’ Mejju 2002;
            
            
               (2)
                     L-Artikolu 91 tal-Ftehim Ewro-Mediterranju jagħti s-setgħa lill-Kunsill ta’ Assoċjazzjoni li jieħu d-deċiżjonijiet xierqa, għall-finijiet li jintlaħqu l-objettivi tal-Ftehim;
            
            
               (3)
                     Skont l-Artikolu 101 tal-Ftehim Ewro-Mediterranju, il-Partijiet għandhom jieħdu kull miżura ġenerali jew speċifika meħtieġa biex jissodisfaw l-obbligi tagħhom skont il-Ftehim u għandhom jaraw li jinkisbu l-għanijiet stipulati fil-Ftehim.
            
            
               (4)
                     Ir-rieżami tal-Politika Ewropea tal-Viċinat ipproponiet fażi ġdida ta’ involviment mas-sħab, li tippermetti sens akbar ta’ sjieda miż-żewġ naħat;
            
            
               (5)
                     L-UE u l-Ġordan qablu li jikkonsolidaw is-sħubija tagħhom billi jaqblu fuq sett ta’ prijoritajiet għall-perjodu 2016-2018 bl-għan li jappoġġjaw u jsaħħu r-reżiljenza u l-istabbiltà tal-Ġordan filwaqt li jfittxu li jindirizzaw ukoll l-impatt tal-kunflitt fis-Sirja li issa ilu għaddej żmien twil.
            
            
                (6) 
                     Il-Partijiet għall-Ftehim Ewro-Mediterranju qablu fuq it-test tal-Prijoritajiet tas-Sħubija bejn l-UE u l-Ġordan inkluż il-Patt, li se jappoġġja l-implimentazzjoni tal-Ftehim Ewro-Mediterranju, b’enfasi fuq il-kooperazzjoni f’interessi identifikati b’mod komuni bejniethom.
            
            
            
               IDDEĊIEDA KIF ĠEJ:
            
            
            
               Artikolu 1
            
         
         
            
            
               Il-Kunsill ta’ Assoċjazzjoni jirrakkomanda li l-Partijiet jimplimentaw il-Prijoritajiet tas-Sħubija bejn l-UE u l-Ġordan inkluż il-Patt kif stipulat fl-Anness.
            
            
            
               Artikolu 2
            
            
            
               Il-Kunsill ta’ Assoċjazzjoni jiddeċiedi li l-Prijoritajiet tas-Sħubija bejn l-UE u l-Ġordan inkluż il-Patt kif imsemmi fl-Artikolu 1 jieħdu post il-Pjan ta’ Azzjoni tal-UE u l-Ġordan li daħal fis-seħħ f’Ottubru 2012.
            
            
            
               Artikolu 3
            
            
            
               Din id-Deċiżjoni għandha tidħol fis-seħħ fil-jum tal-adozzjoni tagħha.
            
            
            
               Magħmul fi xx, [jum xahar sena].
            
            
            
               Għall-Kunsill ta' Assoċjazzjoni
            
            
            
               Il-President
            
            
            
               ***
            
            
               
            
               ANNESS
            
         
         
            
               Il-Prijoritajiet tas-Sħubija bejn l-UE u l-Ġordan flimkien mal-Patt
            
            
            
               Il-Prijoritajiet tas-Sħubija bejn l-UE u l-Ġordan 2016-2018
            
            
            
               I. Il-Kuntest
            
            
               Bil-għan li tkompli tissaħħaħ ir-relazzjoni solida u fuq bosta aspetti bejn l-UE u l-Ġordan, ġew identifikati l-prijoritajiet li sejrin jiggwidaw is-sħubija għall-perjodu 2016-2018 b’rieżami sa tmiem l-2018 sabiex tiġi analizzata l-possibbiltà li s-sħubija tiġi estiża għal sentejn oħra fid-dawl tal-iżviluppi politiċi, ekonomiċi u tas-sigurtà. Il-prijoritajiet tas-sħubija bejn l-UE u l-Ġordan jinkorporaw l-għanijiet kondiviżi tal-Politika Ewropea tal-Viċinat ta’ żona komuni ta’ paċi, prosperità u stabbiltà. Jinkorporaw il-karatteristiċi ewlenin tagħha; differenzazzjoni u sjieda konġunta; iżda anki flessibbiltà li tippermetti l-adattament għaċ-ċirkustanzi li jevolvu kif miftiehem bejn l-UE u l-Ġordan. Il-Prijoritajiet tas-Sħubija jikkostitwixxu dokument ħaj u jimplikaw l-issodisfar ta’ impenji reċiproċi, speċifikati fil-Patt bejn l-UE u l-Ġordan li huwa mehmuż.    
            
            
               Is-sħubija u l-oqsma ta’ prijorità ta’ kooperazzjoni sejrin ikomplu jiġu sostnuti permezz ta’ laqgħat politiċi regolari ta’ livell għoli; djalogi dwar l-ekonomija, il-kummerċ, il-ġustizzja u d-drittijiet tal-bniedem; is-Sħubija għall-Mobilità bejn l-UE u l-Ġordan; il-Ftehim dwar ix-Xjenza u t-Teknoloġija bejn l-UE u l-Ġordan u ftehimiet oħrajn;  l-impenn tal-UE u l-Ġordan li jsaħħu d-djalogu u l-kooperazzjoni dwar is-sigurtà inkluża l-ġlieda kontra l-estremiżmu vjolenti u t-terroriżmu; kif ukoll il-kooperazzjoni bilaterali kontinwa b’appoġġ għall-popolazzjoni Ġordaniża.
            
            
               Bil-Prijoritajiet tas-Sħubija tiġi kkonfermata relazzjoni stabbilita sew, kif ukoll l-ambitu sabiex jissaħħaħ l-impenn reċiproku.
            
            
               Il-kuntest attwali jwassal b’mod partikolari għall-konsolidazzjoni tar-relazzjoni bejn l-UE u l-Ġordan. L-UE u l-Ġordan jaqsmu interessi komuni u jaffaċċjaw sfidi komuni. Il-kriżi tas-Sirja ilha mill-2011 tħalli impatt qawwi fuq il-Ġordan, fuq ir-reġjun kif ukoll fuq l-UE. L-UE u l-Ġordan ikkonfermaw objettivi kondiviżi u interessi komuni fit-tfittix ta’ proċess ta’ paċi kif ukoll ritorn għall-istabbiltà u l-paċi fis-Sirja filwaqt li jrawmu żvilupp sostenibbli. 
            
            
               L-UE tagħraf ir-rwol importanti li qiegħed jaqdi l-Ġordan fix-xeni nazzjonali, reġjonali u internazzjonali. L-UE tfaħħar lill-Ġordan għall-isforzi tremendi tiegħu fl-ospitar ta’ numri kbar ta’ rifuġjati li jinkludu Sirjani, kif ukoll Palestinjani, Iraqqini, Libjani u Jemeni, li jfittxu rifuġju sikur fil-Ġordan. L-UE sejra tkompli tassisti lill-Ġordan fl-għoti kontinwu ta’ għajnuna li ssalva ħajjiet ir-rifuġjati li jfittxu protezzjoni fil-Ġordan fit-tisħiħ tar-reżiljenza tal-Ġordan. Barra minn hekk, il-Ġordan kompla jwettaq sforzi eżemplari u kellu rwol prominenti fil-promozzjoni tal-paċi u tas-sigurtà fil-Lvant Nofsani (inkluż il-Proċess tal-Paċi tal-Lvant Nofsani) u lil hinn, fil-ġlieda kontra r-radikalizzazzjoni u t-terroriżmu, inkluż bħala membru mhux permanenti tal-Kunsill tas-Sigurtà tan-NU (2014-15) u permezz tal-Unjoni għall-Mediterran (UgħM) li l-Ġordan ilu kopresident fih flimkien mal-UE sa mill-2012.
            
            
               Il-Prijoritajiet tas-Sħubija jibnu fuq kisbiet konġunti u oqsma ta’ interess reċiproku. Jibnu wkoll fuq il-momentum li ħolqot il-Konferenza ta’ Londra tal-4 ta’ Frar 2016 “Nappoġġjaw lis-Sirja u lir-Reġjun” kif ukoll l-impenji tal-Patt Internazzjonali fformulati mill-Ġordan u mill-koospitanti ta’ dik il-Konferenza li kellhom l-għan li jsostnu l-kisbiet fl-iżvilupp tal-Ġordan fl-isfond ta’ assistenza umanitarja kontinwa u appoġġ adegwat għall-komunità ospitanti. L-UE u l-Ġordan għandhom l-għan li jdawru l-isfidi li ġabet magħha l-kriżi tas-Sirja f’opportunitajiet konkreti għall-benefiċċju tal-popolazzjoni tal-Ġordan, tar-rifuġjati Sirjani u tal-UE. 
            
            
               Madankollu, il-miżuri speċifiċi meħudin b’appoġġ għar-rifuġjati Sirjani mhumiex sejrin ikunu ta’ detriment għal nies oħrajn li jirrisjedu u jfittxu protezzjoni fil-Ġordan.
            
            
               II. Il-Prijoritajiet
            
            
               Il-Prijoritajiet tas-Sħubija jirriflettu l-interessi komuni u jiffokaw fuq oqsma fejn il-kooperazzjoni bejn l-UE u l-Ġordan hija ta’ benefiċċju għat-tnejn li huma. Huwa f’dak id-dawl li l-UE u l-Ġordan ħadu impenn li jkomplu jsaħħu l-kooperazzjoni fi kwistjonijiet trażversali li jvarjaw mill-istabbilizzazzjoni u s-sigurtà sal-istat tad-dritt u d-drittijiet tal-bniedem, l-ugwaljanza bejn il-ġeneri u t-tisħiħ tal-pożizzjoni tan-nisa, id-djalogu mas-soċjetà ċivili, il-migrazzjoni u l-mobilità, l-indirizzar tal-estremiżmu vjolenti u r-radikalizzazzjoni u l-użu sostenibbli tar-riżorsi naturali. 
            
            
               Pereżempju, is-sħubija tiffoka fuq iż-żgħażagħ u l-impjegabbiltà, sabiex tikkontribwixxi għall-koeżjoni tas-soċjetà, tiġġenera opportunitajiet ekonomiċi sostenibbli, inkluż fuq il-bażi ta’ edukazzjoni u taħriġ vokazzjonali ta’ kwalità għolja u sabiex trawwem kultura ta’ intraprenditorija u innovazzjoni. Għandhom jiġu kkunsidrati inizjattivi fis-settur kulturali, inklużi dawk immirati lejn l-iżvilupp ta’ industrija kulturali u kreattiva, fid-dawl tal-kontribuzzjoni sinifikanti tiegħu għall-promozzjoni tad-djalogu interkulturali u l-iżvilupp soċjoekonomiku.
            
            
               Fil-qasam tal-migrazzjoni u l-mobilità, il-progress fl-implimentazzjoni effettiva tal-komponenti differenti tas-Sħubija għall-Mobilità huwa prijorità trażversali. Qafas ġestit sew u sostenibbli, li jista’ jikkontribwixxi wkoll sabiex jiġi żgurat li l-persuni jkunu jistgħu jiċċaqilqu b’mod regolari u b’faċilità akbar bejn il-Ġordan u l-UE, jista’ jrawwem żvilupp tal-kapital uman u tkabbir ekonomiku.  
            
            
               i)L-UE u l-Ġordan huma sħab sodi fil-politika barranija u s-sigurtà. Il-kooperazzjoni strateġika u operazzjonali se titfittex b’mod bilaterali kif ukoll f’fora multilaterali, f’livell reġjonali permezz tal-kopresidenzi tal-UgħM. Huwa fl-interess reċiproku tal-UE u tal-Ġordan li jippromwovu l-istabbiltà u l-paċi fir-reġjun u f’livell globali, billi jkomplu jikkooperaw b’appoġġ tat-tranżizzjoni politika u l-bini tal-paċi fis-Sirja, fost l-oħrajn. Kemm l-UE kif ukoll il-Ġordan jaspiraw li jkunu mudelli ta’ soċjetajiet tolleranti, raġuni oħra għaliex iridu jsaħħu l-kooperazzjoni fil-qasam tal-politika barranija.
            
            
               ii)It-tieni prijorità tiffoka fuq is-sostenn tal-istabbiltà makroekonomika tal-Ġordan u t-tisħiħ tal-iżvilupp soċjali u ekonomiku tal-Ġordan b’konformità ma’ “Ġordan 2025 – Viżjoni u Strateġija Nazzjonali”, minbarra li ssaħħaħ ir-reżiljenza tal-Ġordan sabiex jindirizza l-impatt tal-kriżi Sirjana u tal-instabbiltà reġjonali. 
                  
                  Ekonomija Ġordaniża b’saħħitha u stabbli appoġġjata b'reġim kummerċjali eħfef bejn il-Ġordan u l-UE u klima ta’ investimenti msaħħa (permezz ta’ riformi fl-ambjent kummerċjali) sejrin jaġixxu bħala inċentivi ferm b'saħħithom għall-ħolqien tax-xogħol għall-Ġordaniżi; u r-rifuġjati Sirjani, fejn applikabbli. Il-modernizzazzjoni u d-diversifikazzjoni tal-ekonomija sejrin ikomplu jissaħħu b’appoġġ tat-tkabbir xprunat mill-innovazzjoni u l-qsim tal-għarfien. Fl-istess kuntest, sejra tintensifika l-kooperazzjoni fit-titjib tal-impjegabbiltà, l-iżvilupp tal-ħiliet u r-riforma relatata fl-edukazzjoni, sabiex jiġi promoss ir-rwol taż-żgħażagħ fl-ekonomija u s-soċjetà.
                  
                  It-tisħiħ tal-Ftehim ta’ Assoċjazzjoni eżistenti permezz tan-negozjar ta’ Żona ta’ Kummerċ Ħieles Approfondita u Komprensiva (DCFTA), li jinkludi l-indirizzar tal-isfidi kollha marbutin mal-aċċess għas-suq li jxekklu lill-Ġordan milli jibbenefika bis-sħiħ mill-opportunitajiet skont il-Ftehim ta’ Assoċjazzjoni, ser isaħħaħ l-integrazzjoni tal-Ġordan fis-suq tal-UE u joħloq opportunitajiet ġodda għall-kummerċ, għall-investiment u għall-iżvilupp. 
            
            
               iii)B’rabta mill-qrib ma’ dawn iż-żewġ prijoritajiet, it-tielet prijorità tas-sħubija tiffoka fuq l-appoġġ tal-isforzi tal-Ġordan sabiex isaħħaħ il-governanza, l-istat tad-dritt, ir-riforma demokratika u d-drittijiet tal-bniedem. Id-drittijiet tal-bniedem u l-libertajiet fundamentali kif imnaqqxin fil-liġijiet internazzjonali, reġjonali u nazzjonali, jikkostitwixxu valuri kondiviżi. Ir-rispett tal-prinċipji demokratiċi u tad-drittijiet fundamentali tal-bniedem jikkostitwixxi element essenzjali tar-relazzjonijiet bejn l-UE u l-Ġordan.
            
            
               1. It-tisħiħ tal-kooperazzjoni fl-istabbiltà reġjonali, fis-sigurtà inkluż fil-ġlieda kontra t-terroriżmu
            
         
         
            
               L-UE tagħraf l-isforzi rilevanti kollha li għamel il-Ġordan. L-UE u l-Ġordan għandhom ikomplu jikkooperaw mill-qrib fl-indirizzar tad-destabbilizzazzjoni tar-reġjun inkluża t-theddida akbar għas-sigurtà wara t-tifrix akbar ta’ Dae’sh u gruppi terroristiċi oħrajn. L-UE u l-Ġordan jaqsmu objettivi simili fil-kriżi tas-Sirja. Il-ħidma fil-kuntest tal-Grupp Internazzjonali ta’ Appoġġ għas-Sirja u f’fora oħrajn għandha tkompli, kif ukoll il-kooperazzjoni fil-kuntest tal-Pjan Direzzjonali tal-UE u l-Ġordan għas-Sigurtà Msaħħa/għall-Ġlieda kontra t-Terroriżmu b’enfasi speċjali fuq proġetti konġunti u qsim tal-informazzjoni. 
            
            
               L-UE u l-Ġordan għandhom jintensifikaw ukoll “il-bini ta’ pontijiet” f’kuntesti ta’ kunflitti oħrajn, inkluż fil-Proċess ta’ Paċi tal-Lvant Nofsani u s-sitwazzjoni fil-Qarn tal-Afrika (il-proċess ta’ Aqaba). Apparti d-dimensjoni tal-kunflitt immedjat, fil-kuntest tal-Mekkaniżmu tal-Protezzjoni Ċivili tal-Unjoni, l-UE u l-Ġordan sejrin ikomplu jsaħħu l-kooperazzjoni fil-ġestjoni tad-diżastri u fil-protezzjoni ċivili. 
            
            
               L-UE u l-Ġordan huma sħab fil-promozzjoni u fit-trawwim tad-djalogi bejn reliġjonijiet u bejn kulturi, f’livelli globali u reġjonali fejn il-Ġordan qiegħed jaqdi rwol ewlieni.
            
            
               Il-ġlieda kontra t-terroriżmu, l-estremiżmu vjolenti u r-radikalizzazzjoni trid tibqa’ prijorità fl-aġenda. Fid-dawl ta’ dan u flimkien mal-politika regolari u djalogu tematiku, l-UE u l-Ġordan sejrin isaħħu l-kooperazzjoni konkreta u l-qsim tal-informazzjoni sabiex jindirizzaw dawn l-isfidi fl-istat tad-dritt. L-UE u l-Ġordan sejrin jaħdmu flimkien, inkluż permezz ta’ programmi ta’ edukazzjoni maqbulin b’mod reċiproku u billi jinvolvu firxa wiesgħa ta’ organizzazzjonijiet mis-soċjetà ċivili tal-Ġordan.  
            
            
               2. Il-promozzjoni tal-istabbiltà ekonomika, tat-tkabbir sostenibbli u bbażat fuq l-għarfien, tal-edukazzjoni ta’ kwalità u tal-ħolqien tax-xogħol
            
            
               a)Il-kriżi tas-Sirja u l-preżenza fit-tul tar-rifuġjati li kkaġunat ħallew impatt qawwi fuq il-kuntest soċjoekonomiku tal-Ġordan, ir-riżorsi naturali skarsi tiegħu u l-forniment ta’ servizzi bażiċi u komplew jgħarrqu sitwazzjoni ekonomika li diġà kienet fraġli. Għaldaqstant, id-djalogu ekonomiku u l-kooperazzjoni dwar kwistjonijiet makroekonomiċi sejrin ikomplu jiġu żviluppati bl-għan li jiġu promossi politiki makroekonomiċi u strutturali solidi li jrawmu l-potenzjal tat-tkabbir u jsaħħu r-reżiljenza tal-ekonomija tal-Ġordan sabiex jintlaħqu l-objettivi ta’ “Ġordan 2025”. L-isforzi sabiex tinżamm l-istabbiltà makroekonomika għandhom jitkomplew fil-kuntest tal-programm il-ġdid tal-Fond Monetarju Internazzjonali (FMI) li l-UE tista’ tikkomplimenta permezz ta’ programm ġdid ta’ assistenza makrofinanzjarja.
                  
                  Apparti l-ġestjoni fiskali u baġitarja tajba, il-kooperazzjoni sejra titkompla wkoll fir-riformi tas-settur pubbliku tal-Ġordan sabiex itejjeb il-ġestjoni tal-finanzi pubbliċi, iżda anki l-effiċjenza kumplessiva u l-kapaċitajiet tiegħu ta’ forniment ta' servizzi. 
            
            
               b)Sfida soċjoekonomika importanti għall-Ġordan hija li jippromwovi l-impjiegi u l-impjegabbiltà, b’mod partikolari taż-żgħażagħ Ġordaniżi u ta' dawk l-aktar vulnerabbli, fejn applikabbli; billi jinħoloq ix-xogħol, jiġu appoġġjati l-intraprenditorija u l-innovazzjoni, jiġu żviluppati ħiliet u kwalifiki u billi jitrawmu taħriġ, edukazzjoni u riċerka mmirati. Il-Prijoritajiet tas-Sħubija għandhom l-għan li jindirizzaw dan kollu billi japplikaw diversi għodod ta’ politika: il-kummerċ; l-iżvilupp tan-negozju; l-edukazzjoni u t-taħriġ; aktar mobilità. L-għan ta’ dawn l-istrumenti huwa wkoll li jsaħħu l-pożizzjoni tan-nisa u l-parteċipazzjoni tan-nisa
            
            
               a.In-Negozju għall-Iżvilupp jikkostitwixxi element importanti tal-Prijortajiet tas-Sħubija/tal-Patt. Ix-xogħol li nħoloq bis-saħħa tar-rilassar mill-UE tar-regoli tal-oriġini bejn il-Ġordan u l-UE u l-miżuri li jakkumpanjaw ser ikunu ta’ benefiċċju kemm għar-rifuġjati Sirjani kif ukoll għall-komunitajiet ospiti tal-Ġordan. Dan ir-rilassar tar-regoli tal-oriġini mhuwiex sejjer jippreġudika l-isforzi ssoktati mill-UE u l-Ġordan favur DCFTA. L-UE u l-Ġordan għadhom impenjati li jniedu n-negozjati fuq dan tal-aħħar, inkluż billi jindirizzaw l-isfidi kollha tal-aċċess għas-suq għall-prodotti Ġordaniżi esportati lejn l-UE. B’mod parallel, l-UE u l-Ġordan sejrin ikomplu jiddjalogaw, sabiex iħeġġu l-armonizzazzjoni f’oqsma bħall-Miżuri Sanitarji u Fitosanitarji (SPS), l-Ostakli Tekniċi għall-Kummerċ (OTK) jew is-servizzi.   
            
            
               b.L-UE u l-Ġordan sejrin jipprijoritizzaw u jimmoltiplikaw l-isforzi tagħhom sabiex: itejbu l-klima kummerċjali u jattiraw l-investimenti; jappoġġjaw l-iżvilupp tas-settur privat (inkluż permezz ta’ riforma regolatorja u amministrattiva u l-għoti ta’ self lill-kumpaniji); joħolqu s-sett xieraq ta’ għarfien u ħiliet meħtieġ fis-suq tax-xogħol tal-Ġordan. Barra minn hekk, it-tisħiħ tas-setturi bbażati fuq l-għarfien huwa importanti sabiex jinħolqu xogħlijiet sostenibbli u diċenti, speċjalment għaż-żgħażagħ.
            
            
               c.L-edukazzjoni hija strument b’saħħtu ieħor għat-tisħiħ tal-iżvilupp soċjali u ekonomiku. Sejra tkun ċentrali sabiex tintlaħaq din il-prijorità għall-benefiċċju ta’ dawk kollha li jgħixu fil-Ġordan, inklużi r-rifuġjati. Iż-żamma u l-promozzjoni ta’ edukazzjoni pubblika ta’ kwalità għat-tfal kollha f’kull livell sejrin jiggwidaw il-kooperazzjoni bejn l-UE u l-Ġordan sabiex jiġi żgurat li kulħadd ikollu l-opportunità li jistudja u jibni l-futur tiegħu. It-taħriġ vokazzjonali jistħoqqlu attenzjoni partikolari u appoġġ iddedikat ukoll.    
            
            
               c)L-UE u l-Ġordan sejrin ikomplu jkattru r-riċerka innovattiva u soluzzjonijiet ibbażati fuq l-għarfien u l-kooperazzjoni fl-enerġija rinnovabbli, fl-effiċjenza enerġetika u fil-ġestjoni sostenibbli tar-riżorsi naturali, inkluż l-immaniġġjar tal-ilma u tal-iskart u r-riżultati tal-ftehim ta’ Pariġi dwar it-Tibdil fil-Klima.    
            
            
            
                     
                        Il-Kooperazzjoni bejn l-UE u l-Ġordan bħala rispons għall-kriżi tar-rifuġjati Sirjana 
                     
                     
                     
                        Sabiex tikkomplimenta l-kooperazzjoni bilaterali bejn l-UE u l-Ġordan, l-UE sejra tkompli tappoġġja lill-Ġordan billi tipprovdi assistenza li ssalva l-ħajja tar-rifuġjati Sirjani li jfittxu protezzjoni fil-Ġordan, inkluż permezz tal-miżuri li ġejjin: 
                     
                     
                        I.ir-rilassar mill-UE tar-regoli tal-oriġini għall-Ġordan, u miżuri li jakkumpanjaw li jkattru l-esportazzjonijiet lejn is-suq tal-UE u l-ħolqien tax-xogħol għall-benefiċċju kemm tal-Ġordaniżi kif ukoll tar-rifuġjati Sirjani; 
                     
                     
                        II.it-titjib tal-ħiliet u tal-kapaċitajiet tar-rifuġjati Sirjani, anki fid-dawl tal-bini mill-ġdid tas-Sirja tal-ġejjieni; 
                     
                     
                        III.edukazzjoni u taħriġ ta’ kwalità, għat-tfal kollha li jgħixu fil-Ġordan, sabiex jiġi żgurat li kull tifel u tifla jkollhom opportunità li jistudjaw u jibnu l-futur tagħhom fejn applikabbli u skont il-leġiżlazzjoni nazzjonali;
                     
                     
                        IV.appoġġ kumplimentari lill-Ġordan u lill-komunitajiet ospitanti vulnerabbli.
                     
                     
                     
                        Il-Patt mehmuż, bejn l-UE u l-Ġordan inklużi l-impenji reċiproċi fih, jipprovdi aktar dettalji.    
                     
                  
               
            
               3. It-tisħiħ tal-governanza demokratika, tal-istat tad-dritt u tad-drittijiet tal-bniedem
            
            
               F’konformità mal-proċess kontinwu ta’ riforma tal-Ġordan minkejja t-turbolenza reġjonali kollha, l-UE u l-Ġordan sejrin ikomplu jaħdmu flimkien bl-għan li jkomplu jsaħħu: is-sistema demokratika u ġudizzjarja fil-Ġordan; l-istat tad-dritt; l-ugwaljanza bejn il-ġeneri; id-drittijiet tal-bniedem u l-libertajiet fundamentali; l-ambjent tax-xogħol legali għas-soċjetà ċivili li jwassal għall-iżvilupp ta’ soċjetà ċivili li tiffjorixxi. 
            
            
               Il-kooperazzjoni mmirata se tkun b’appoġġ għal: ir-riforma ġudizzjarja u l-aċċess għall-ġustizzja kif ukoll il-kooperazzjoni ġudizzjarja internazzjonali; il-proċess elettorali (inkluż segwitu tar-rakkomandazzjonijiet tal-Missjonijiet tal-UE ta’ Osservazzjoni tal-Elezzjonijiet); it-tisħiħ ulterjuri tas-sistema tal-partiti politiċi u s-sorveljanza tar-rwol leġiżlattiv tal-Parlament; il-proċess ta’ deċentralizzazzjoni; il-midja pluralistika. 
            
            
               L-UE u l-Ġordan sejrin ikomplu jiltaqgħu għal djalogu regolari dwar id-demokrazija u l-governanza tajba, il-ġustizzja, l-istat tad-dritt u d-drittijiet tal-bniedem, f’format maqbul bejniethom. Id-djalogu se jibni fuq il-kisbiet u l-impenji internazzjonali, reġjonali u nazzjonali tal-Ġordan. L-organizzazzjonijiet tas-soċjetà ċivili jistgħu jkunu mistiedna b’mod konġunt sabiex jipprovdu l-kontribut tagħhom.
            
            
               Rigward id-drittijiet tal-bniedem b’mod partikolari, id-djalogu regolari se jindirizza fost l-oħrajn: il-libertà tal-espressjoni; il-libertà ta’ assoċjazzjoni inkluż l-ambjent tax-xogħol għas-soċjetà ċivili; id-drittijiet tan-nisa u t-tisħiħ tal-pożizzjoni tan-nisa fil-ħajja politika u pubblika. Amministrazzjoni pubblika responsabbli, trasparenti, effiċjenti u inklużiva hija essenzjali sabiex jiġu implimentati dawn il-miri, u sabiex ikomplu jissaħħu u jiġu promossi d-demokrazija u l-governanza tal-Ġordan u l-ġlieda tal-Ġordan kontra l-korruzzjoni.
            
            
               Id-djalogu sejjer iqis kif xieraq l-impenji li diġà ħa l-Ġordan fil-livell multilaterali. Id-drittijiet Ekonomiċi, Soċjali u Kulturali, pereżempju fuq l-edukazzjoni u x-xogħol, sejrin ikunu koperti wkoll f’dan id-djalogu. Id-djalogu ser ikun marbut b’mod partikolari ma’ oqsma li jinsabu fil-Prijoritajiet tas-Sħubija. 
            
         
         
            
            
               III. Il-mekkaniżmi għad-djalogu u għall-kooperazzjoni reċiproka
            
            
               Il-qafas ġenerali għar-relazzjonijiet bejn l-UE u l-Ġordan huwa stabbilit mill-Ftehim ta’ Assoċjazzjoni li daħal fis-seħħ fl-2002 u l-Istatus Avvanzat miksub fl-2010. Rieżami tal-Ftehim ta’ Assoċjazzjoni, kważi 15-il sena mindu daħal fis-seħħ, jew razzjonalizzazzjoni tal-implimentazzjoni tiegħu permezz ta’ tiswir mill-ġdid dettaljat tad-djalogi u s-sottokumitati se jkun importanti. Ir-raggruppar tas-sottokumitati fi ftit djalogi tematiċi skont il-prijoritajiet tas-sħubija u l-ikkumplimentar tad-djalogi politiċi se jippermetti avvanzi fil-kooperazzjoni fl-oqsma ewlenin ta’ ħidma.
            
            
               Il-Prijoritajiet tas-Sħubija se jiġu rieżaminati fl-2018.  L-eżitu ser ikun soġġett għall-approvazzjoni mill-Kunsill ta’ Assoċjazzjoni.  Jekk iċ-ċirkustanzi jkunu jeħtieġu hekk, il-Ġordan jew l-UE jistgħu jitolbu rieżami fi kwalunkwe waqt matul dan il-perjodu.  
            
            
               Barra minn hekk, b’appoġġ għat-twettiq tal-Patt bejn l-UE u l-Ġordan, ser isir rieżami regolari tal-Patt fil-kuntest tal-kooperazzjoni bilaterali bejn l-UE u l-Ġordan kif ukoll djalogi u laqgħat rilevanti oħrajn. Fejn xieraq, u b’konformità mal-prinċipju ta’ sjieda akbar tal-PEV, l-UE sejra tieħu sehem f’mekkaniżmi ta’ koordinazzjoni mal-Gvern tal-Ġordan u sħab oħrajn, inklużi s-soċjetà ċivili u l-awtoritajiet lokali. 
            
            
               B’konformità mal-ambizzjonijiet spjegati fil-Prijoritajiet tas-Sħubija u l-Patt mehmuż, l-UE hija impenjata li ssostni l-appoġġ finanzjarju u tinvolvi lill-komunità internazzjonali fl-appoġġ lill-Ġordan.
            
            
               
            
               L-Anness għall-Prijoritajiet tas-Sħubija bejn l-UE u l-Ġordan
            
            
               Il-Patt bejn l-UE u l-Ġordan
            
            
               L-iskop ta’ dan id-dokument huwa li jikkomplimenta l-Prijoritajiet tas-Sħubija bejn l-UE u l-Ġordan, billi jispjega l-impenji reċiproċi kif ukoll il-mekkaniżmi ta’ rieżami.
            
            
               Il-Patt bejn l-UE u l-Ġordan, imħabbar fil-Konferenza ta’ Londra “Nappoġġjaw lis-Sirja u lir-Reġjun” tal-4 ta’ Frar 2016 huwa rispons pożittiv għall-proposta tal-Ġordan għal “Patt” mal-komunità internazzjonali, li jirrakkomanda approċċ olistiku għall-indirizzar tal-kriżi tar-rifuġjati Sirjana. Il-Patt bejn l-UE u l-Ġordan huwa dokument ħaj, li jeħtieġ aġġornament regolari, u jirrifletti t-tliet pilastri u l-ispirtu tal-“Patt Internazzjonali” għall-Ġordan li għalih huma firmatarji l-Gvern tal-Ġordan u l-koospitanti tal-konferenza ta’ Londra. Il-Patt bejn l-UE u l-Ġordan jibni fuq il-Pjan ta’ Rispons tal-Ġordan (JRP) 2016-18 u l-“Ġordan 2025 – Viżjoni u Strateġija Nazzjonali” fost l-oħrajn. Jiffoka fuq it-tisħiħ tar-reżiljenza ekonomika tal-Ġordan filwaqt li jsaħħaħ l-opportunitajiet ekonomiċi għar-refuġjati Sirjani, permezz ta’ protezzjoni akbar u aċċess aħjar għall-impjiegi u għal edukazzjoni ta’ kwalità.
            
            
               Il-Patt bejn l-UE u l-Ġordan, li għandu l-għan li jimplimenta l-Prijoritajiet tas-Sħubija bejn l-UE u l-Ġordan, imur lil hinn mill-Patt Internazzjonali, billi jistipula l-impenji reċiproċi u l-mekkaniżmi ta’ rieżami għall-oqsma tal-Prijoritajiet tas-Sħubija differenti miżmumin. B’dan il-mod, il-Patt bejn l-UE u l-Ġordan jibni fuq: id-djalogi politiċi u l-kooperazzjoni fil-kuntest tal-Ftehim ta’ Assoċjazzjoni bejn l-UE u l-Ġordan; il-Qafas ta’ Appoġġ Uniku 2014-17 (SSF) għall-Appoġġ tal-UE lill-Ġordan; l-Istrateġija 2025 tal-Ġordan u l-programmi ta’ żvilupp eżekuttivi fuq tliet snin tiegħu.   
            
            
                     
                        Il-Protezzjoni u l-Opportunitajiet ta’ Żvilupp għar-Rifuġjati Sirjani 
                     
                     
                        Il-Ġordan jospita madwar 1,3 miljun Sirjan, li 630 000 minnhom huma rifuġjati reġistrati mill-UNHCR; aktar minn 70% huma nisa u tfal u tnejn minn kull tliet rifuġjati huma rrapportati li jgħixu taħt il-linja tal-faqar assolut tal-Ġordan. Il-Ġordan iżomm l-impenn kontinwu tiegħu li jipprovdi aċċess għat-territorju tiegħu lil persuni vulnerabbli li jaħarbu mill-kunflitti u l-UE tfaħħar l-isforzi kontinwi tal-Ġordan fl-għoti ta’ aċċess, ta’ protezzjoni u ta’ assistenza lir-rifuġjati Sirjani mindu faqqgħet il-kriżi. 
                     
                     
                        Il-Ġordan ser ikompli jipprovdi wkoll ambjent ta’ protezzjoni u kundizzjonijiet xierqa għal ħajja dinjituża inkluż status legali għar-rifuġjati Sirjani, li jgħixu ġewwa jew barra l-kampijiet. Ambjent ta’ protezzjoni xieraq għar-rifuġjati huwa importanti għall-indirizzar tal-ħtiġijiet ta’ emerġenza u, għalhekk, il-protezzjoni se tibqa’ fil-qalba tal-operazzjoni umanitarja tal-UE fil-Ġordan. 
                     
                     
                        B’appoġġ tal-isforzi tal-Ġordan, l-UE se tkompli tipprovdi livell sostnut ta’ assistenza umanitarja, l-UE se tkompli tiffoka fuq assistenza kruċjali li ssalva l-ħajja, b'rispons għall-ħtiġijiet bażiċi tal-aktar rifuġjati vulnerabbli li jgħixu fil-kampijiet u f’kuntesti urbani, kif ukoll ta’ dawk li jkunu għadhom kif waslu, b’enfasi speċjali fuq il-ħtiġijiet tat-tfal u tan-nisa. Iż-żewġ naħat sejrin jidentifikaw l-aktar miżuri ta’ appoġġ kosteffiċjenti għall-aktar popolazzjonijiet vulnerabbli ta’ rifuġjati
                     
                     
                        Billi jirrikonoxxi bis-sħiħ il-prijorità għall-Ġordan li jiġġenera stabbiltà u sigurtà tul il-fruntieri tiegħu u fil-pajjiż, il-Patt bejn l-UE u l-Ġordan jirrifletti l-ambizzjoni li tissaħħaħ il-kooperazzjoni fil-ġlieda kontra t-terroriżmu u fil-prevenzjoni tar-radikalizzazzjoni u tal-estremiżmu vjolenti, filwaqt li jsostni ambjent li jiżgura aċċess u protezzjoni lill-applikanti għall-ażil fil-bżonn. 
                     
                     
                        Bil-preżenza tar-rifuġjati Sirjani li evolviet f’sitwazzjoni fit-tul, u bil-Ġordan li b’wiċċu minn quddiem aċċetta li ħafna mir-rifuġjati sejrin jibqgħu fil-Ġordan sakemm is-sitwazzjoni fis-Sirja tippermettilhom imorru lura, il-komunità internazzjonali inkluża l-UE laqgħet bi ħġarha l-impenn tal-Ġordan li jippermetti lir-rifuġjati Sirjani jaċċessaw opportunitajiet għall-għajxien tagħhom, u aċċettat li tappoġġja lill-Ġordan kif xieraq. 
                     
                     
                        Bl-appoġġ tal-komunità internazzjonali, b’mod partikolari l-impenn tal-UE li tirrieżamina s-sistema tar-regoli tal-oriġini tagħha, b’rabta mal-ħolqien tal-opportunitajiet tax-xogħol għar-rifuġjati Sirjani fost il-popolazzjoni ospitanti, il-Gvern ħabbar l-intenzjoni tiegħu li jħalli lir-rifuġjati Sirjani jaħdmu f’numru ta’ setturi fejn ftit li xejn hemm kompetizzjoni mal-ħaddiema Ġordaniżi. Dan il-progress huwa pożittiv ħafna u jixħet ukoll responsabbiltà sostanzjali fuq il-komunità ta’ donaturi sabiex tbiddel il-kriżi tar-rifuġjati Sirjani f’opportunità ta’ żvilupp.
                     
                     
                        L-appoġġ lir-rifuġjati Sirjani mhuwiex sejjer ikun ta’ detriment għal nies oħrajn li jirrisjedu u qed ifittxu protezzjoni fil-Ġordan; f’dak ir-rigward l-UE sejra tkompli bil-kooperazzjoni mill-qrib tagħha mal-awtoritajiet tal-Ġordan, man-NU u ma’ sħab ta’ implimentazzjoni internazzjonali u nazzjonali oħrajn.
                     
                     
                        L-UE sejra tkompli bl-isforzi tagħha bl-għan li ssostni l-appoġġ tagħha, kif ukoll l-appoġġ mill-komunità internazzjonali ġenerali għall-komunitajiet ospitati affettwati u l-popolazzjonijiet ta’ rifuġjati fil-Ġordan. 
                     
                     
                        B’mod ġenerali, l-UE u l-Ġordan sejrin jipprijoritizzaw it-tisħiħ tal-opportunitajiet ta’ żvilupp u l-prospetti għall-Ġordaniżi, inklużi l-komunitajiet ospitanti vulnerabbli kif ukoll ir-rifuġjati sakemm jasal iż-żmien li l-kundizzjonijiet ikunu tajbin għalihom sabiex jirritornaw lura pajjiżhom. Sadanittant, l-UE u l-Ġordan sejrin jaħdmu flimkien sabiex jippermettu lir-rifuġjati li jaħarbu mill-kunflitt fis-Sirja jgħixu b’dinjità flimkien mal-popolazzjoni lokali fil-Ġordan, billi jiżguraw il-qafas legali u amministrattiv meħtieġ u l-aċċess għall-għajxien, għall-edukazzjoni u għall-kura tas-saħħa affordabbli li jmorru ma' dan. F’dak l-ispirtu, l-impenn tal-Ġordan li jippermetti lir-rifuġjati jiksbu permessi tax-xogħol, jiftħu negozji żgħar u jidħlu f’attivitajiet kummerċjali fejn applikabbli u skont il-leġiżlazzjoni nazzjonal, huwa ċentrali.    
                     
                  
               
            
               1.L-iffaċilitar tal-kummerċ bejn l-UE u l-Ġordan fid-dawl tat-tisħiħ tal-investimenti, tal-esportazzjonijiet, tal-opportunitajiet tax-xogħol inkluż għar-rifuġjati Sirjani 
            
            
               Il-Patt Internazzjonali jsejjaħ għal miżuri li jiftħu s-suq tal-UE, b’mod speċifiku permezz ta’ regoli tal-oriġini ssimplifikati, li jwasslu sabiex jitkattru l-investimenti u jinħoloq ix-xogħol għall-Ġordaniżi u għar-rifuġjati Sirjani. Bħala rispons pożittiv, l-UE ħadet impenn li tissimplifika r-regoli tal-oriġini tagħha għal perjodu ta’ għaxar snin għal prodotti speċifiċi prodotti fil-faċilitajiet tal-produzzjoni li jinsabu f’Żoni ta’ Żvilupp Speċjali (SEZ) u Żoni Industrijali predeterminati, diment li dawn ikunu marbutin ma’ opportunitajiet tax-xogħol bl-istess kundizzjonijiet kemm għall-Ġordaniżi kif ukoll għar-rifuġjati (15% tal-impjiegi fl-ewwel sentejn; 25% wara), bl-iskop ġenerali li tintlaħaq il-mira ta’ 200,000 opportunità tax-xogħol għar-rifuġjati Sirjani fil-livell tal-Pajjiż, skont id-dikjarazzjoni tal-Patt Internazzjonali. Ladarba tintlaħaq din il-mira msemmija l-aħħar, l-UE sejra tikkunsidra l-estensjoni tad-derogi mir-Regola tal-Oriġini u tissimplifika l-kundizzjonijiet neċessarji sabiex il-produtturi tal-Ġordan jibbenefikaw minn din is-sistema l-ġdida tar-regoli tal-oriġini. L-UE u l-Ġordan qablu li jinvolvu organizzazzjonijiet internazzjonali b’kompetenza rilevanti bħall-Organizzazzjoni Dinjija tax-Xogħol (ILO) u/jew il-Bank Dinji fl-appoġġ u l-kontribuzzjoni għall-ġenerazzjoni tal-impjiegi u l-proċess ta’ monitoraġġ futur.  
            
            
               L-UE tfaħħar lill-Ġordan għall-passi konkreti li ħa sabiex iħalli lir-rifuġjati Sirjani jaċċessaw permessi tax-xogħol temporanji, kif ifformulat inizjalment fir-Rispons Ekonomiku tiegħu għall-Kriżi tar-Rifuġjati tas-Sirja: L-Ippilotar ta’ Approċċ Olistiku”. Suq tax-xogħol formali akbar għandu effetti ta’ benefiċċju u moltiplikazzjoni fuq il-finanzi pubbliċi nazzjonali. L-approċċ olistiku tal-Ġordan jintroduċi l-idea li l-forza tax-xogħol Sirjana titħalla tieħu sehem fis-suq tax-xogħol fi: 18-il “Żona Ekonomika Soċjali (SEZ)”; kampijiet tar-rifuġjati; ċerti setturi (pereż. l-agrikoltura u l-kostruzzjoni skont kwoti predeterminati); u għal xogħlijiet pubbliċi muniċipali ffinanzjati minn għotjiet tal-komunità ta’ donaturi (infrastruttura jew servizzi komunitarji oħrajn intensivi fin-numru ta’ ħaddiema li jeħtieġu), dment li s-Sirjani ma jiħdux post il-ħaddiema Ġordaniżi. 
            
            
               Il-ħolqien ta’ opportunitajiet tax-xogħol f’SEZ huwa punt ċentrali tal-proposta tal-Ġordan. Dawn iż-żoni huma mistennijin jattiraw investimenti mill-Ewropa u reġjuni oħrajn, inkluż, fuq kollox, mid-djaspora Sirjana li tfittex “rifuġju sikur” u jkattru l-esportazzjonijiet lejn l-UE. 
            
            
               Sabiex tħaffef dan il-proċess, fuq talba tal-Ġordan u kif speċifikat hawn fuq, l-UE ħadet impenn li tnaqqas ir-Regoli tal-Oriġini għall-prodotti mmanifatturati b’ħaddiema rifuġjati fis-SEZ tal-Ġordan kif ukoll f’Żoni Industrijali oħrajn tat-territorju. L-UE lesta li tappoġġja ċerti ħtiġijiet speċifiċi għall-iżvilupp ta’ taħriġ u ħiliet orjentati lejn is-suq tax-xogħol sabiex issaħħaħ il-produttività fl-SEZ u lil hinn minnhom.
            
            
               Madankollu, ta’ min ifakkar li, skont il-Ftehim ta’ Assoċjazzjoni eżistenti bejn l-UE u l-Ġordan, il-Ġordan diġà għandu aċċess ħieles mid-dazju u ħieles minn kwoti għas-suq tal-UE għall-prodotti industrijali, kif ukoll aċċess wiesa’ ħafna għall-prodotti agrikoli. Madankollu, il-produtturi Ġordaniżi għadhom ma sfruttawx dan għalkollox għaliex ma jistgħux jissodisfaw ir-regoli tal-oriġini u l-istandards tekniċi applikati skont il-Ftehim.
            
         
         
            
               L-UE offriet, u l-Ġordan laqa’, il-possibbiltà ta’ Żona ta’ Kummerċ Ħieles Approfondita u Komprensiva (DCFTA), li n-negozjati tagħha għad iridu jitnedew. L-UE offriet ukoll il-possibbiltà ta’ negozjati fuq Ftehim dwar il-Valutazzjoni tal-Konformità u l-Aċċettazzjoni tal-prodotti industrijali (ACAA) sabiex il-prodotti Ġordaniżi minn ċerti setturi jkunu jistgħu jidħlu fis-suq tal-UE mingħajr kontrolli tekniċi addizzjonali. Il-Ġordan avvanza sew fil-preparazzjonijiet tal-ACAA u t-tqarrib lejn il-leġiżlazzjoni tal-UE fis-setturi magħżulin, anki jekk għad hemm bżonn ta’ xi appoġġ tekniku. Għandha ssir sessjoni ta’ analiżi tas-sitwazzjoni attwali fil-livell tal-esperti bejn l-awtoritajiet tal-Ġordan u s-servizzi tal-UE. Imbagħad ikunu jistgħu jitnedew in-negozjati tal-ACAA. Sejjer ikun hemm bżonn li jsiru sforzi sostnuti sabiex jissaħħaħ il-qafas bilaterali tal-kummerċ u tal-investiment, sabiex jitħeġġeġ l-investiment u jkunu appoġġjati l-esportaturi Ġordaniżi sabiex jagħmlu użu akbar mill-aċċess preferenzjali għas-Suq tal-UE.
            
            
               2.Il-promozzjoni tal-istabbiltà makroekonomika, tat-tkabbir intelliġenti u sostenibbli 
            
            
               Il-Ġordan jisħaq fuq il-bżonn li jirċievi aktar għotjiet sabiex inaqqas il-livell tad-dejn tiegħu. Il-Ġordan jisħaq ukoll fuq il-bżonn ta’ aktar finanzjament konċessjonali inkluż permezz tal-Patt Internazzjonali, sabiex inaqqas diskrepanza mdaqqsa fil-finanzjament. Filwaqt li l-ħtiġijiet fil-pajjiż inklużi dawk miġjubin mill-impatt tal-kriżi tar-rifuġjati sejrin jeħtieġu aktar finanzjament ta’ għotjiet, il-Ġordan għandu bżonn qawwi ta’ investimenti fl-infrastruttura. L-UE, permezz tal-Faċilità ta’ Investiment għall-Viċinat (NIF) tqiegħed għad-dispożizzjoni riżorsi finanzjarji sinifikanti f’termini konċessjonali għal proġetti ta’ investimenti fuq skala kbira inkluż għall-iżvilupp ta’ sistema tat-trasport reġjonali. B’mod simili, il-BEI jżomm approċċ flessibbli rigward il-prijoritajiet ta’ finanzjament tiegħu fil-Ġordan b’appoġġ tal-objettivi tal-gvern, il-ħolqien tax-xogħol u l-promozzjoni tas-settur privat/tal-SMEs. Il-BERŻ jopera fuq linji simili.
            
            
               Fid-dawl tal-livell għoli tad-dejn pubbliku tal-Ġordan, self ġdid għandu jagħti prijorità lil investimenti b'rata ta’ redditu għolja, pereż. infrastruttura li tiffaċilita l-esportazzjonijiet, inkubaturi tan-negozju, eċċ. li jkollhom riperkussjonijiet pożittivi fuq il-livell tal-impjiegi fil-Ġordan, kif ukoll fuq it-tkabbir tal-produttività u d-dħul tal-gvern bħala effett sekondarju. 
            
            
               Barra minn hekk, b’mod konsistenti mal-impenji tagħha li ħadet fil-Konferenza ta’ Londra u fuq talba tal-Gvern tal-Ġordan (il-Ġordan talab EUR 350 miljun), fid-29 ta’ Ġunju 2016 il-Kummissjoni Ewropea pproponiet it-tieni operazzjoni ta’ Assistenza Makrofinanzjarja (MFA) għall-Ġordan li tammonta għal EUR 200 miljun. Fid-dawl tal-isfidi fiskali u ċ-ċirkustanzi straordinarji li qiegħed jaffaċċja l-Ġordan minħabba li qiegħed jospita madwar 1,3 miljun Sirjan u peress li l-UE hija sieħeb prinċipali tal-Ġordan, fl-2017 l-UE sejra tikkunsidra proposta ġdida sabiex testendi l-MFA lill-Ġordan, malli titlesta b'suċċess it-tieni MFA u dment li jkunu ssodisfati l-prekundizzjonijiet tas-soltu għal dan it-tip ta’ assistenza, inkluża valutazzjoni aġġornata mill-Kummissjoni Ewropea tal-ħtiġijiet ta’ finanzjament estern tal-Ġordan. Din il-għajnuna, kritika għall-Ġordan, tgħin lill-pajjiż iżomm l-istabbiltà makroekonomika filwaqt li jżomm ukoll il-gwadanji fl-iżvilupp u jkompli bl-aġenda ta’ riformar tal-pajjiż.
            
            
               L-UE sejra tħeġġeġ il-modernizzazzjoni u d-diversifikazzjoni tal-ekonomija Ġordaniża, inkluż billi tappoġġja t-tkabbir xprunat mill-innovazzjoni, il-promozzjoni tal-bini ta’ kapaċità tal-għarfien u t-trasferiment tal-għarfien u billi tinvolvi u tappoġġja lit-talenti, speċjalment fost iż-żgħażagħ u n-nisa, fil-ftuħ ta’ negozji innovattivi.
            
            
               3.It-titjib ta’ ambjent li jkattar l-iżvilupp tas-settur privat, l-innovazzjoni u l-ħolqien tax-xogħol
            
            
               B’konformità mal-Patt Internazzjonali, il-Patt bejn l-UE u l-Ġordan jiffoka fuq is-sostenn ta’ qafas makroekonomiku solidu u l-ħolqien ta’ ambjent li jkattar l-investiment, l-esportazzjonijiet, it-tkabbir fil-PDG, l-innovazzjoni u l-ħolqien tax-xogħol. Il-Ġordan jinsab ħerqan sabiex itejjeb il-klima tan-negozju tiegħu u jimplimenta riformi strutturali sabiex isaħħaħ il-produttività u l-kundizzjonijiet tas-suq tax-xogħol. 
            
            
               L-UE hija pronta sabiex issostni dawn l-isforzi, pereżempju permezz ta’ appoġġ baġitarju għall-Iżvilupp tas-Settur Privat li sejjer jippermetti t-titjib ferm meħtieġ tas-servizzi forniti lill-kumpaniji kif ukoll it-titjib fil-klima tal-investimenti. B’mod simili, l-UE, permezz tal-baġit għall-Ħiliet u għall-Iżvilupp, tappoġġja azzjonijiet immirati lejn it-tneħħija tal-ostakli għall-ħolqien tal-opportunitajiet tax-xogħol u għall-għoti lil kategoriji vulnerabbli b’sett rilevanti u aġġornat ta’ ħiliet tax-xogħol. L-UE hija lesta li tipprovdi aktar appoġġ lill-Ġordan sabiex tissaħħaħ l-innovazzjoni u l-intraprenditorija u tittejjeb il-kompetittività tas-settur privat tiegħu u l-kwalità tal-potenzjal tal-esportazzjonijiet tiegħu, pereżempju billi tiġi mmassimizzata l-possibbiltà li jintlaħqu l-istandards tal-prodotti tal-UE. Barra minn hekk, bl-enfasi tiegħu fuq is-settur privat, il-Bank Ewropew għar-Rikostruzzjoni u l-Iżvilupp (BERŻ) sejjer ikun sieħeb importanti għall-kisba ta’ żvilupp fis-settur privat fil-Ġordan. 
            
            
               Fl-istess ħin, jeżistu opportunitajiet endoġeni ta’ tkabbir tal-PDG u dawn jistgħu jbiddlu ż-żieda fil-popolazzjoni f’opportunità. Il-kumpaniji domestiċi jridu jaqdu domanda domestika akbar u jużaw forza tax-xogħol affordabbli u spiss b’biżżejjed ħiliet, u b’hekk għandhom modi veloċi kif isaħħu l-produttività. L-appoġġ finanzjarju disponibbli tad-donaturi f’għotjiet jew finanzjament konċessjonali jrid jiġi programmat u koordinat bl-akbar effiċjenza, jekk il-Ġordan irid jagħti ħajja ġdida lit-tkabbir u jkun ta’ eżempju għar-reġjun u lil hinn minnu.
            
            
               4.Edukazzjoni ta’ Kwalità għall-Inklużjoni Soċjali u għall-Iżvilupp  
            
            
               Il-Gvern qiegħed jagħmel sforz qawwi sabiex iħalli lill-akbar numru possibbli ta’ rifuġjati Sirjani jieħdu sehem fl-edukazzjoni pubblika. Il-Patt bejn l-UE u l-Ġordan jirrifletti l-ambizzjoni tal-Ġordan, kif ikkonfermat fil-Patt Internazzjonali, sabiex jiżgura li kull tifel u tifla fil-Ġordan jirċievu edukazzjoni, inklużi r-rifuġjati Sirjani (“ebda ġenerazzjoni mitlufa”). Dan għandu impatt kbir fuq il-finanzi pubbliċi u l-UE sejra tkompli bl-impenn tagħha li tikkontribwixxi sabiex ittaffi l-piż u ssostni kemm il-kwantità tal-infrastruttura tal-iskejjel kif ukoll il-kwalità tal-edukazzjoni. 
            
            
               L-UE pprovdiet appoġġ sostanzjali lis-settur edukattiv mill-2012 u qiegħda tippjana li żżid l-appoġġ fil-baġit. Peress li l-aċċettazzjoni ta’ madwar 143 000 student fis-sistema pubblika fuq bażi temporanji li rriżultat mill-preżenza tar-rifuġjati Sirjani ħoloq affollament eċċessiv fl-iskejjel pubbliċi u qiegħed iħalli effett avvers fuq il-kwalità tal-edukazzjoni, il-pjan tal-Ministeru tal-Edukazzjoni li jżid l-edukazzjoni lir-rifuġjati fis-sena skolastika 2016-2017 għal 193 000 student ikun jeħtieġ 100 skola addizzjonali b’xift doppju fuq bażi temporanja sakemm jitqiegħdu għad-dispożizzjoni r-riżorsi finanzjarji meħtieġa għall-ispejjeż operatorji u jinbnew l-iskejjel il-ġodda fi żmien sentejn sa tlieta skont il-Patt tal-Ġordan.
            
            
               Peress li l-estensjonijiet u l-bini tal-iskejjel iridu jiġu indirizzati b’mod urġenti, il-Ġordan iggarantixxa l-aktar żmien ta’ reazzjoni veloċi possibbli. Dan ikun jippermetti wkoll lil 15 000 tifel u tifla Sirjani fil-lista ta’ riżerva jaċċessaw l-iskejjel pubbliċi, b’oħrajn mogħtijin aċċess għal taħriġ vokazzjonali u edukattiv (VET) kull fejn hemm kapaċità żejda.  
            
            
               Fil-każ sfortunat li l-gwerra jew instabbiltà fis-Sirja jdumu, dan sejjer jippermetti lill-Ġordan jinkludi lill-istudenti rifuġjati fis-sistema skolastika tal-istudenti ġenerali sabiex jagħtihom tama għall-futur u l-opportunità li jirċievu edukazzjoni skont l-istandards Ġordaniżi, u b'hekk jiġġieled b’mod attiv ir-riskju ta’ estremiżmu vjolenti. Għandhom isiru wkoll sforzi favur iż-żgħażagħ barra mis-sistema skolastika permezz ta’ skemi ta’ tagħlim mhux formali. Fit-terminu medju, dan ikollu wkoll il-benefiċċju li jsaħħaħ l-offerta ta’ ħaddiema fis-suq tax-xogħol, sabiex b'hekk jibdew jikkontribwixxu għall-iżvilupp ekonomiku tal-pajjiż li qiegħed jospitahom.
            
            
               Sejrin ikunu previsti wkoll azzjonijiet supplimentari għall-iżgurar tal-aċċess għall-istudenti Sirjani għall-edukazzjoni għolja matul is-soġġorn tagħhom fil-Ġordan.
            
            
               5.L-użu u l-ġestjoni sostenibbli tar-riżorsi naturali  
            
            
               Il-preżenza fit-tul ta’ numru kbir ta’ rifuġjati Sirjani ma kkaġunatx nuqqas ta’ enerġija fil-Ġordan, iżda għarrqet il-problema kronika ta’ skarsezza tal-enerġija fil-Ġordan. Id-dokument riċenti “Nerġgħu Nibnu l-Komunitajiet Ospitanti” ppreżentat mill-Ministeru tal-Ippjanar u l-Kooperazzjoni Internazzjonali (MOPIC) tal-Ġordan li jibni fuq il-JRP 2016-2018 jiddikjara li l-ħtiġijiet ġenerali f’dan il-qasam għat-3 snin li jmiss ilaħħqu mal-EUR 120 miljun. Jistgħu jitrawmu sinerġiji mal-appoġġ sostanzjali mill-UE allokat mill-2011, peress li l-attivitajiet tal-Effiċjenza Enerġetika u l-Enerġija Rinnovabbli jeħtieġu forza tax-xogħol kbira u diversifikata, inkluż sforz ta’ riċerka u innovazzjoni akbar.   
            
            
               Barra minn hekk, il-JRP 2016-2018 jidentifika l-ilma u s-sanità bħala wieħed mis-setturi li jeħtieġu l-akbar appoġġ, inkluż għall-komunitajiet lokali. L-UE diġà tat appoġġ sostanzjali f’dan il-qasam li jista’ jiġi skalat aktar u jiggwida attivitajiet futuri f’dan il-qasam. Barra minn hekk, l-UE sejra tiffinanzja programm kbir fl-Immaniġġjar tal-Iskart Solidu li jtejjeb il-kwalità tal-ħajja tal-Ġordaniżi, filwaqt li jagħmilha possibbli li jkunu involuti persuni vulnerabbli u bla sengħa b’benefiċċji għall-ekonomija lokali.
            
            
               Apparti minn hekk, fuq talba tal-Gvern l-UE tista’ timmobilizza assistenza teknika minnufih f’firxa ta’ setturi. Sejra tiġi żgurata l-komplimentarjetà mal-programmi tal-UE, bħall-Programm tar-Riċerka u l-Innovazzjoni tal-UE Orizzont 2020.  
            
         
         
            
               6.L-Istabbiltà u s-Sigurtà, inklużi l-Ġlieda Kontra t-Terroriżmu, il-Prevenzjoni tar-Radikalizzazzjoni u tal-Estremiżmu Vjolenti 
            
            
               Is-sigurtà interna hija prijorità kbira għall-Ġordan. F’termini tal-ġlieda kontra t-terroriżmu, il-Ġordan għandu sistema effettiva u robusta li wriet l-effiċjenza tagħha fit-tnaqqis jew l-eliminazzjoni tat-theddida tat-terroriżmu. Madankollu, ir-reġjun qiegħed jattira dejjem aktar ġiħadisti internazzjonali minħabba l-kunflitt fit-tul fis-Sirja u s-sitwazzjoni fl-Iraq u lil hinn minnu. 
            
            
               Il-ġlieda kontra t-terroriżmu, l-estremiżmu vjolenti, ir-radikalizzazzjoni u l-intolleranza inter/intrareliġjuża hija għan komuni. L-UE u l-Ġordan jibbenefikaw mill-ħidma mill-qrib u l-qsim tal-esperjenzi sabiex jindirizzaw dawn il-fenomeni, b’enfasi fuq il-prevenzjoni u r-rispons u r-rispett tal-istat tad-dritt. L-UE u l-Ġordan sejrin jibqgħu impenjati f’approċċ ġenerali u komprensiv fuq kwistjonijiet marbutin mas-sigurtà, kemm f’livell bilaterali kif ukoll f’fora reġjonali u internazzjonali; fi kriżijiet speċifiċi bħal tas-Sirja kif ukoll fi kwistjonijiet globali (il-ġlieda kontra r-radikalizzazzjoni).
            
            
               L-UE u l-Ġordan qablu matul is-sessjoni ta’ ħidma dwar is-CT/is-Sigurtà Msaħħa tal-15 ta’ Marzu 2016 sabiex jagħmlu progress fi tliet oqsma: il-ġlieda kontra l-estremiżmu vjolenti; il-ġlieda kontra l-finanzjament tat-terroriżmu; l-avjazzjoni u s-sigurtà tal-fruntieri. Barra minn hekk, taħt l-umbrella tas-Segretarjat reġjonali tal-Lvant Nofsani tal-Inizjattiva talUE dwar iċĊentri ta’ Eċċellenza Kimiċi, Bijoloġiċi, Radjoloġiċi u Nukleari (CBRN), ospitat f’Amman, qiegħed jiġi ffinanzjat it-twaqqif ta’ ċentru reġjonali tat-taħriġ fil-Ġordan.
            
            
               L-UE sejra tinvesti fl-analiżi tal-vulnerabbiltajiet sottostanti u l-kaġuni tar-radikalizzazzjoni u allokat EUR 10 miljun sabiex tappoġġja l-isforzi tal-Gvern tal-Ġordan fil-ġlieda kontra l-estremiżmu vjolenti. Il-Ġordan huwa mħeġġeġ jieħu sehem fis-sejħiet rilevanti tal-“ġlieda kontra r-radikalizzazzjoni” tal-Programm tal-UE għar-Riċerka u l-Innovazzjoni Orizzont 2020.
            
            
               Hemm appoġġ finanzjarju u kompetenza tematika ulterjuri għad-dispożizzjoni. Azzjonijiet xierqa jistgħu jinkludu t-titjib tad-djalogu interkomunitarju, il-ħolqien ta’ opportunitajiet tax-xogħol, is-settur tal-abitazzjoni, u l-appoġġ lill-atturi f’pożizzjoni li jiġġieldu kontra n-narrattivi estremisti. Dan ikun pass importanti fil-ġlieda aktar effiċjenti kontra t-theddida komuni tat-terroriżmu.
            
            
               L-UE u l-Ġordan sejrin isostnu s-sħubija tagħhom fit-trawwim tal-fehim u l-istabbiltà f’livell globali u reġjonali. Apparti azzjonijiet għall-ġlieda kontra r-radikalizzazzjoni, sejrin ikomplu inizjattivi diplomatiċi reġjonali fix-xjenza bħal “SESAME” (Synchroton-light for Experimental Science and Applications in the Middle East), ospitata mill-Ġordan. “PRIMA” (Partnership for Research and innovation in the Mediterranean Area) hija inizjattiva simili oħra. Huwa mistenni li tiġi mmobilizzata riċerka konġunta fuq tnejn minn fost l-aktar sfidi urġenti għaż-żona Ewro-Mediterranja: l-effiċjenza u s-sostenibbiltà tal-produzzjoni tal-ikel u tal-forniment tal-ilma.
            
            
               Fil-qasam tal-ġestjoni tar-riskji ta’ diżastru, l-UE u l-Ġordan sejrin jesploraw il-possibbiltà li jikkonkludu ftehim bilaterali dwar il-protezzjoni ċivili. Taħt il-qafas tal-Mekkaniżmu tal-Unjoni għall-Protezzjoni Ċivili, l-UE u l-Ġordan ħadu wkoll impenn li jsaħħu l-kooperazzjoni fil-qasam tal-ġestjoni tar-riskji ta’ diżastru, b’mod partikolari permezz tal-iskambju ta’ tagħlimiet, ta’ taħriġiet konġunti u tal-iżvilupp potenzjali ta’ ċentru ta’ taħriġ reġjonali, tal-bini ta’ kapaċità fuq il-prevenzjoni ta’ diżastri u t-tħejjija għalihom inklużi l-identifikazzjoni u l-valutazzjoni tar-riskji.
            
            
               7.Il-Mobilità u l-Migrazzjoni
            
            
               Fid-9 ta’ Ottubru 2014, l-UE ffirmat Sħubija għall-Mobilità (MP) mal-Ġordan. Is-Sħubija għall-Mobilità hija sett ta’ impenji politiċi maqbulin meħudin mill-UE, 16-il Stat Membru parteċipanti u l-Ġordan u hija l-eżitu ta’ Djalogu bejn l-UE u l-Ġordan li beda f’Diċembru 2013. Tipprovdi qafas koerenti għall-azzjonijiet fil-qasam tal-migrazzjoni, tal-mobilità u tas-sigurtà u fiha numru ta’ azzjonijiet f’Anness identifikat mill-partijiet kollha għall-implimentazzjoni tal-MP. L-isfida ewlenija affaċċjata hija l-iżgurar ta’ implimentazzjoni sħiħa u effettiva tal-MP. 
            
            
               Il-faċilitazzjoni tal-viżi lejn l-UE (bi Ftehim ta’ Riammissjoni konkomitanti) hija objettiv importanti għar-relazzjonijiet bejn l-UE u l-Ġordan u għat-tisħiħ tal-mobilità u għall-kuntatt bejn in-nies fit-territorji taż-żewġ naħat. Ir-riammissjoni tal-migranti irregolari daqstant ieħor hija importanti għall-ġestjoni ordinata tal-flussi tal-migrazzjoni. In-negozjati għall-ftehimiet bejn l-UE u l-Ġordan dwar il-faċilitazzjoni tal-viżi u r-riammissjoni sejrin jibdew b’mod simultanju fil-ħarifa tal-2016. 
            
            
                Il-Patt bejn l-UE u l-Ġordan qed jimmira lejn impatti fuq l-iżvilupp tal-migrazzjoni u l-mobilità, inkluż il-potenzjal tad-djaspora għall-iżvilupp ekonomiku, l-iskemi ta’ “ċirkolazzjoni tal-imħuħ” u permezz ta’ skambji reġjonali u internazzjonali akbar tal-istudenti u l-atturi ekonomiċi.
            
            
               8.Ir-riforma ġudizzjarja u politika, l-elezzjonijiet demokratiċi u d-drittijiet tal-bniedem
            
            
               L-UE u l-Ġordan se jkomplu jikkooperaw fit-tisħiħ tas-sistema ġudizzjarja fil-Ġordan u jsaħħu l-aċċessibbiltà tagħha. Il-Ġordan ħa impenn li jtejjeb il-funzjonament tas-sistema ġudizzjarja u jiżgura indipendenza ġudizzjarja, kif muri mir-riformi leġiżlattivi riċenti bħal-Liġi dwar l-Indipendenza Ġudizzjarja u l-Liġi dwar il-Ġustizzja għall-Minorenni. Il-Ġordan għamel progress fis-sistema elettronika ta’ notifika u interkonnettività u pprovda programmi ta’ taħriġ sostantivi għall-imħallfin.
            
            
               L-UE, permezz ta’ appoġġ baġitarju u assistenza teknika, tipprovdi appoġġ lill-Ministeru tal-Ġustizzja, lill-Istitut tat-Taħriġ Ġudizzjarju, u lill-Kunsill Ġudizzjarju. Il-Ġordan u l-UE ħadu impenn b’saħħtu li jkomplu jaħdmu favur it-tnaqqis tal-użu tad-detenzjoni qabel il-proċessi, iżidu l-għajnuna legali b’mod partikolari għal gruppi vulnerabbli, u jnaqqsu r-reċidiviżmu bl-użu ta’ sanzjonijiet u ta' skemi ta’ postindukrar alternattivi.  
            
            
               Il-Ġordan, billi għadda l-leġiżlazzjoni dwar qafas elettorali ġdid, id-deċentralizzazzjoni, il-muniċipalitajiet u l-partiti politiċi kkonferma l-impenn tiegħu li jkompli bir-riforma politika, bħala parti mill-isforzi sabiex javvanza fi triqtu lejn gvern parlamentari b’parteċipazzjoni politika msaħħa. 
            
            
               L-UE ħadet impenn li tkompli ssostni l-isforzi tal-Ġordan sabiex isaħħaħ il-governanza demokratika. L-UE sejra tkompli tipprovdi appoġġ għall-funzjonament effettiv tal-istituzzjonijiet demokratiċi ewlenin, b’mod partikolari l-Parlament u l-Kummissjoni Elettorali Internazzjonali.
            
            
               Il-promozzjoni tad-drittijiet tal-bniedem u r-rispett għalihom huma fil-qalba tal-kooperazzjoni bejn l-UE u l-Ġordan, u huma riflessi permezz ta’ djalogu regolari f’oqfsa multilaterali u bilaterali, kif ukoll azzjonijiet speċifiċi inkluż b’appoġġ tas-soċjetà ċivili, il-midja pluralistika, l-ugwaljanza bejn il-ġeneri u d-drittijiet tan-nisa. 
            
            
               Il-Pjan Nazzjonali tal-Ġordan għad-Drittijiet tal-Bniedem 2016-25 huwa fost il-punti ta’ riferiment għall-kooperazzjoni bejn l-UE u l-Ġordan, u hekk ukoll huma l-impenji internazzjonali tal-Ġordan (li ħa permezz ta’ konvenzjonijiet internazzjonali u pjattaformi tan-NU, bħar-Rieżami Universali bejn il-Pari).
            
            
                
            
         
         
            
               It-triq 'il quddiem
            
            
               L-azzjonijiet ta’ prijorità tal-Patt bejn l-UE u l-Ġordan se jiġu ttrattati f’aktar dettall fid-djalogi politiċi u tematiċi. L-impenji u l-mekkaniżmi ta’ rieżami previsti fil-Patt Internazzjonali u bejn l-UE u l-Ġordan se jkunu kompatibbli b’mod reċiproku u jsaħħu lil xulxin. 
            
            
               Il-finanzjament se jiġi minn firxa ta’ strumenti baġitarji tal-UE u se jkun immirat lejn l-azzjonijiet fil-Ġordan implimentati mal-Istat u mal-awtoritajiet lokali, mal-aġenziji tal-Istati Membri tal-UE, mal-Organizzazzjonijiet Mhux Governattivi u man-NU u ma’ Organizzazzjoni Internazzjonali oħra.  Il-finanzjament sejjer jinkludi fost l-oħrajn appoġġ baġitarju kif ukoll assistenza makrofinanzjarja u finanzjament konċessjonali, jekk jiġu ssodisfati l-kriterji. Il-Fond Fiduċjarju Reġjonali tal-UE għar-rispons għall-kriżi tas-Sirja (il-Fond Madad) huwa disponibbli sabiex jipprovdi appoġġ lill-Ġordan għar-rifuġjati Sirjani u għall-komunitajiet affettwati ospitanti fil-forma ta’ għotjiet. L-awtoritajiet Ġordaniżi huma kkonsultati b’mod regolari dwar il-proċess u l-azzjonijiet proposti u huma mħeġġin jissottomettu proposti għall-finanzjament. Huma mistednin jattendu l-laqgħat tal-Bord tal-fond ta’ Madad. 
            
            
               
            
               Addendum 1: Impenji tal-Ġordan, tal-UE
            
            
                     
                        Impenji tal-Ġordan
                     
                  
                  
                     
                        Impenji tal-UE
                     
                  
               
                     
                        It-tisħiħ tal-istabbiltà makroekonomika (inklużi l-objettivi tal-Patt Internazzjonali)
                     
                     
                        Il-mekkaniżmu ta’ rieżami: djalogi ekonomiċi, monitoraġġ tal-Patt Internazzjonali
                     
                  
               
                     
                        1) Iż-żamma tal-istabbiltà makroekonomika u l-ħidma għall-adozzjoni ta’ programm tal-Faċilità tal-Fondi Estiża mal-FMI.
                     
                     
                        2) L-iżvilupp ta’ programm ta’ investiment solidu b’impatt limitat fuq il-piż tad-dejn u fid-dawl tas-sostenn għat-tkabbir, għall-istabbiltà u għall-ħolqien tax-xogħol
                     
                  
                  
                     
                        Bilaterali
                     
                     
                        a) Appoġġ permezz ta’ programm ġdid ta’ assistenza Makrofinanzjarja tul il-perjodu 2016-17 soġġett għall-arranġament fiskali mal-FMI. Apparti din l-MFA, impenn sabiex tiġi analizzata l-possibbiltà ta’ għoti ta’ appoġġ makrofinanzjarju ta’ segwitu jekk ikun hemm bżonn u jekk il-modalitajiet formali jippermettu li jsir hekk. 
                     
                     
                        b) Il-Faċilità tal-Investiment għall-Viċinat (NIF) tqiegħed għad-dispożizzjoni riżorsi finanzjarji sinifikanti b’termini konċessjonali għal proġetti infrastrutturali / ta’ investiment fuq skala kbira;
                     
                  
               
                     
                        L-iżvilupp tas-settur privat, il-klima tan-negozju, il-kummerċ u l-investiment, il-ħolqien tax-xogħol
                     
                     
                        (inklużi l-objettivi tal-Patt Internazzjonali)
                     
                     
                        Il-Mekkaniżmu ta’ rieżami: Sottokumitati rilevanti u/jew laqgħat tematiċi, Kunsill ta’ Assoċjazzjoni, monitoraġġ tal-Patt Internazzjonali
                     
                  
               
                     
                        1) It-tisħiħ tal-qafas għall-kummerċ bilaterali u l-investiment (pereż: DCFTA, ACAA).
                     
                     
                        2) It-titjib tal-ambjent tan-negozju (qafas leġiżlattiv u regolatorju) li jkattar l-investiment, it-tkabbir ekonomiku u l-ħolqien tax-xogħol; it-tħeġġiġ tal-intraprenditorija u s-sħubija pubblika privata 
                     
                     
                        3) L-istabbiliment ta’ punti uniċi ta’ kuntatt għall-investituri
                     
                     
                        4) Il-promozzjoni tal-użu mill-kumpaniji tal-Ġordan tal-benefiċċji kummerċjali eżistenti li jirriżultaw mill-Ftehim ta’ Kummerċ Liberu eżistenti bejn l-UE u l-Ġordan 
                     
                     
                        5) It-tisħiħ tal-appoġġ lill-kumpaniji (suq tal-esportazzjoni) fid-dawl tal-ilħuq tal-istandards tal-kwalità Ewropej / internazzjonali.
                     
                     
                        6) It-twaqqif ta’ sistema attraenti għall-investiment f’żoni deżinjati u l-allokazzjoni ta’ permessi ta’ residenza / tax-xogħol lil rifuġjati Sirjani (ekwivalenti għal tal-inqas 15% tal-impjiegi fil-faċilitajiet tal-produzzjoni fi 18-il żona ekonomika u żona industrijali ddeżinjati li jridu jmorru għar-rifuġjati fl-ewwel u fit-tieni sena; imbagħad 25% mit-tielet sena) bil-mira kumplessiva li jintlaħqu madwar 200 000 impjieg għar-rifuġjati Sirjani fil-Ġordan, skont il-Patt Internazzjonali). Il-monitoraġġ ta’ parti terza (Organizzazzjoni Dinjija tax-Xogħol, ILO) 
                     
                     
                        7) It-tisħiħ tal-approċċi b'użu intensiv ta’ ħaddiema li jeħtieġu li jħaddmu kemm Sirjani kif ukoll Ġordaniżi
                     
                     
                        8) Il-faċilitazzjoni tal-istatus amministrattiv tar-rifuġjati Sirjani sabiex ikunu jistgħu jaċċessaw l-impjiegi u servizzi bażiċi, u l-kapaċità sabiex jiftħu negozju ġewwa u barra l-kampijiet
                     
                     
                        9) L-approvazzjoni ta’ politika nazzjonali għall-indirizzar tas-suq tax-xogħol informali (skont ir-rakkomandazzjonijiet tal-ILO)
                     
                     
                        10) It-tisħiħ tal-pożizzjoni ekonomika u tal-parteċipazzjoni taż-żgħażagħ u tan-nisa
                     
                     
                        11) L-organizzazzjoni ta’ Konferenza tan-Negozju u tal-Investituri fil-Ġordan
                     
                  
                  
                     
                        Bilaterali
                     
                     
                        a) It-tnedija ta’ negozjati għal ftehim ta’ kummerċ liberu msaħħaħ u l-forniment tal-appoġġ rilevanti sabiex tiġi ffaċilitata l-implimentazzjoni tiegħu 
                     
                     
                        b) It-tħaffif tal-preparazzjonijiet għat-tnedija tan-negozjati fuq Ftehim dwar il-Valutazzjoni tal-Konformità u l-Aċċettazzjoni tal-Prodotti Industrijali (ACAA) sabiex il-prodotti Ġordaniżi minn ċerti setturi jkunu jistgħu jidħlu fis-suq tal-UE mingħajr kontrolli tekniċi addizzjonali.
                     
                     
                        c) L-appoġġ lill-Gvern tal-Ġordan fil-ħidma tiegħu li jtejjeb l-ambjent tan-negozju, l-innovazzjoni u l-klima tal-investiment
                     
                     
                        d) L-assistenza lill-Gvern tal-Ġordan u lis-settur privat sabiex itejbu l-kompetittività u l-kwalità tal-prodotti tagħhom sabiex tiġi ffaċilitata l-konformità ma’ standards internazzjonali u jissaħħu l-esportazzjonijiet (eż. it-twaqqif ta’ ċentru reġjonali għas-sikurezza alimentari, inklużi laboratorji għall-monitoraġġ tal-istandards sanitarji u fitosanitarji).
                     
                     
                        e) L-għoti ta’ appoġġ lill-Konferenza tan-Negozju u tal-Investituri fil-Ġordan
                     
                     
                        Ir-rifuġjati Sirjani
                     
                     
                        a) Ir-rilassar temporanju tal-iskema tar-regoli tal-oriġini għal perjodu ta’ 10 snin, għal prodotti speċifiċi u fi 18-il żona ekonomika u żona industrijali ddeżinjata, bl-impjiegi maħluqa jibbenefikaw kemm lil rifuġjati Sirjani kif ukoll lil ċittadini Ġordaniżi u l-kunsiderazzjoni tal-estensjoni ulterjuri tad-derogi mir-Regola tal-Oriġini ladarba tintlaħaq il-mira ta’ 200,000 impjieg għar-rifuġjati, taħt il-kontroll ta’ monitoraġġ ta’ parti terza (ILO).
                     
                     
                        b) Il-faċilitazzjoni tal-aċċess għall-kreditu bl-użu ta’ approċċ differenzjat:  i) Istituzzjonijiet finanzjarji Ewropej u internazzjonali sabiex jistabbilixxu linji ta’ kreditu li jridu jiġu ġestiti mill-istituzzjonijiet finanzjarji Ġordaniżi; ii) Il-forniment ta’ kreditu, finanzjament inizjali u appoġġ lil impriżi mikro, żgħar u ta’ daqs medju li jħaddmu Sirjani kif ukoll Ġordaniżi; iii) L-għoti ta’ appoġġ lil mekkaniżmi tal-mikrokreditu.
                     
                     
                        c) Il-Bank Ewropew tal-Investiment (BEI), il-Bank Ewropew għar-Rikostruzzjoni u l-Iżvilupp (BERŻ) iżidu l-finanzjament konċessjonali skont il-mandati rispettivi tagħhom
                     
                  
               
                     
                        Edukazzjoni u Taħriġ ta’ Kwalità għall-Inklużjoni Soċjali u l-Iżvilupp (inklużi l-objettivi tal-Patt Internazzjonali)
                     
                     
                        Il-mekkaniżmi ta’ rieżami: laqgħat tematiċi, monitoraġġ tal-Patt Internazzjonali
                     
                  
               
                     
                        1) Iż-żieda tal-edukazzjoni orjentata lejn is-suq tax-xogħol u ż-żieda tal-aċċess għal edukazzjoni ta’ kwalità u t-tisħiħ tal-qafas regolatorju tal-Kunsill għall-Impjiegi u għall-Edukazzjoni u t-Taħriġ Tekniku u Vokazzjonali (ETVET). 
                     
                     
                        2) Appoġġ għall-politiki favur it-tlaqqigħ tal-ħiliet u l-ħtiġijiet tas-suq tax-xogħol; it-titjib tal-kooperazzjoni bejn l-akkademja u l-industrija u l-iżvilupp tal-ħiliet tal-impjegabbiltà tal-istudenti
                     
                     
                        3) It-trawwim ta’ inklużjoni soċjali billi jiżdied in-numru ta’ persuni fl-edukazzjoni u t-taħriġ u miżuri attivi oħrajn fis-suq tax-xogħol, b’mod partikolari n-nisa, iż-żgħażagħ u l-persuni b’diżabbiltà
                     
                     
                        4) It-tisħiħ tal-forniment tal-edukazzjoni pubblika lil 190 000 rifuġjat Sirjan f’livell primarju u sekondarju fis-sena skolastika 2016-2017, filwaqt li tiġi salvagwardjata l-kwalità tal-edukazzjoni  
                     
                     
                        5) L-aċċelerazzjoni tal-Aċċess għal Edukazzjoni Formali ta’ Kwalità lir-rifuġjati Sirjani u lil Ġordaniżi Żvantaġġjati 
                     
                     
                        6) Il-forniment tal-aċċess għal taħriġ vokazzjonali għas-Sirjani u għal opportunitajiet tal-edukazzjoni terzjarja/għolja għaż-żgħażagħ (Ġordaniżi u Sirjani) vulnerabbli kollha sejjer jiżdied.
                     
                  
                  
                     
                        Bilaterali
                     
                     
                        a) Iż-żieda tan-numru ta’ persuni minn segmenti żvantaġġati tas-soċjetà li jibbenefikaw minn taħriġ bejn l-2016 u l-2019.
                     
                     
                        b) Iż-żieda tal-finanzjament permezz ta’ appoġġ baġitarju lill-Ministeru tax-Xogħol sabiex ikunu jistgħu jiġu pprovduti servizzi proattivi tas-suq tax-xogħol 
                     
                     
                        c) Is-sostenn tal-impenji sakemm jiġu ffinalizzati l-kostruzzjonijiet miftiehma tal-iskejjel
                     
                     
                        d) Iż-żieda tal-finanzjament għal edukazzjoni għolja u teknika għall-istudenti mill-komunità tar-rifuġjati Sirjana u l-Ġordaniżi żvantaġġati 
                     
                     
                        e) Iż-żieda tal-opportunitajiet mill-programmi Erasmus+ immirati sabiex: i) jiffaċilitaw il-mobbiltà tal-istudenti, tal-persunal, taż-żgħażagħ, tal-ħaddiema żgħażagħ, tal-voluntiera bejn il-Ġordan u l-Ewropa; ii) jimmodernizzaw istituzzjonijiet tal-edukazzjoni għolja fil-Ġordan permezz ta’ proġetti ta’ kooperazzjoni.
                     
                     
                        f) Il-promozzjoni tal-iskemi ta’ ċirkulazzjoni tal-imħuħ, tal-mobilità tal-istudenti u tar-riċerkaturi skont Orizzont 2020
                     
                     
                        Ir-rifuġjati Sirjani 
                     
                     
                        Iż-żieda tal-finanzjament permezz ta’ appoġġ baġitarju sabiex tkun koperta n-nefqa inkrimentali għall-għalliema, għall-kotba tal-iskola, għall-miżati tal-iskola u għall-ispejjeż operatorji; kif ukoll l-appoġġ għall-estensjoni tal-faċilitajiet tal-iskejjel għall-istudenti Sirjani
                     
                  
               
                     
                        L-użu u l-ġestjoni sostenibbli tar-riżorsi naturali
                     
                     
                        Laqgħat tas-sottokumitat tal-Mekkaniżmu ta’ rieżami, konsultazzjonijiet tematiċi
                     
                  
               
                     
                        1) It-tisħiħ tal-koordinazzjoni fir-rigward tal-immaniġġjar sostenibbli tal-ilma mormi
                     
                     
                        2) L-effiċjenza fl-enerġija u l-enerġija rinnovabbli: il-kisba ta’ tnaqqis ta’ 20% fl-użu tal-enerġija sal-2020 u t-titjib tal-kontribuzzjoni tas-sorsi ta’ enerġija rinnovabbli fil-ġenerazzjoni tal-elettriku għal tal-inqas 15%
                     
                     
                        3) It-tisħiħ tal-isforzi ta’ riċerka u innovazzjoni fl-immaniġġjar tal-enerġija rinnovabbli, tal-ilma u tal-iskart
                     
                  
                  
                     
                        Bilaterali
                     
                     
                        a) L-appoġġ baġitarju u mill-Faċilità ta’ Investiment tal-Viċinat (NIF) għall-Enerġija Rinnovabbli u l-użu sostenibbli ta’ riżorsi naturali limitati
                     
                     
                        b) L-appoġġ għall-bini ta’ kapaċità u għat-taħriġ fir-rigward tal-iżvilupp ta’ kompetenza xierqa
                     
                     
                        c) L-appoġġ għal programmi tal-effiċjenza enerġetika, inkluż sabiex jinħolqu l-impjiegi
                     
                     
                        d) L-appoġġ għall-kooperazzjoni fir-riċerka u fl-innovazzjoni fl-enerġija rinnovabbli u fl-effiċjenza enerġetika
                     
                     
                        e) L-iffaċilitar tal-istabbiliment ta’ swieq tal-enerġija reġjonali
                     
                  
               
                     
                        It-tisħiħ tal-kooperazzjoni fl-istabbiltà u fis-sigurtà inkluż fil-Ġlieda Kontra t-Terroriżmu (CT)
                     
                     
                        Il-Mekkaniżmi ta’ rieżami: Djalogu dwar is-CT, laqgħat tas-Sottokumitati u/jew tematiċi, il-Kunsill ta’ Assoċjazzjoni
                     
                  
               
                     
                        1) It-trawwim tal-kooperazzjoni bejn id-dipartimenti u l-iffaċilitar tal-koordinazjoni tad-donaturi internazzjonali sabiex ikomplu jiġu implimentati l-istrateġiji għas-CT/CVE (tal-ġlieda kontra l-estremiżmu vjolenti) ibbażati fuq l-istat tad-dritt
                     
                     
                        2) L-intensifikazzjoni ulterjuri tal-kooperazzjoni fil-prevenzjoni tar-radikalizzazzjoni u fl-inizjattivi tad-deradikalizzazzjoni taż-żgħażagħ u, inkluż permezz ta’ programmi edukattivi u ta’ ħolqien tax-xogħol.
                     
                     
                        3) Impenn għal kooperazzjoni strateġika u djalogu dwar is-CT mal-UE
                     
                     
                        4) Il-Ġestjoni ta’ Diżastri: It-tisħiħ tal-koordinazzjoni bejn il-Ministeri; It-titjib tat-taħriġ tal-uffiċjali tad-difiża ċivili fil-qasam tal-protezzjoni ċivili u l-ġestjoni tar-riskji ta’ diżastru u l-għoti tar-riżorsi xierqa; it-tisħiħ tal-kapaċità taċ-Ċentru Nazzjonali għas-Sigurtà u l-Ġestjoni tal-Kriżijiet sabiex jaġixxi bħala ċentru reġjonali għat-taħriġ u għall-eżerċizzji; is-sensibilizzazzjoni fil-komunitajiet lokali.
                     
                  
                  
                     
                        Bilaterali 
                     
                     
                        a) L-issoktar tal-appoġġ għall-isforzi tal-Ġordan għall-prevenzjoni u għall-ġlieda kontra r-radikalizzazzjoni, l-estremiżmu vjolenti u t-terroriżmu. 
                     
                     
                        b) L-espansjoni tal-kooperazzjoni fis-sigurtà tal-avjazzjoni, fil-qasam ġudizzjarju, u fil-ġestjoni tal-fruntieri; l-appoġġ għall-ġlieda kontra l-ħasil tal-flus u l-finanzjament tat-terroriżmu
                     
                     
                        c) Is-Sigurtà/Il-Ġlieda Kontra t-Terroriżmu: il-kooperazzjoni, fost l-oħrajn, mal-UE u ma’ aġenziji speċjalizzati tal-Istati Membri
                     
                     
                        d) Ġestjoni ta’ Diżastri: L-appoġġ għat-tisħiħ tal-kapaċità ta’ twissija bikrija, ta’ prevenzjoni u ta’ preparazzjoni u l-offerta ta’ sħubija aktar mill-qrib għall-Mekkaniżmu tal-Unjoni għall-Protezzjoni Ċivili
                     
                     
                  
               
                     
                        Politiki Ġestiti Sew dwar ir-Rifuġjati, il-Migrazzjoni u l-Mobilità
                     
                     
                        Il-Mekkaniżmu ta’ rieżami: Is-Sħubija għall-Mobilità u/jew is-Sottokumitati rilevanti, il-Kunsill ta’ Assoċjazzjoni
                     
                     
                        L-UE u l-Ġordan iffirmaw Sħubija għall-Mobilità f’Ottubru tal-2014. Jaqblu li jimplimentaw l-impenji politiċi reċiproċi li ħadu fiha u l-azzjonijiet kollha fl-Anness relatat, b’konformità mal-prijoritajiet identifikati li ġejjin: 
                     
                     
                        Il-promozzjoni tal-migrazzjoni u l-mobilità legali ġestiti sew
                     
                     
                     
                        It-tisħiħ tal-kapaċità tal-awtoritajiet Ġordaniżi rilevanti sabiex jiġu ġestiti l-fruntieri u tiġi evitata l-migrazzjoni irregolari
                     
                     
                     
                        It-tisħiħ tar-relazzjoni bejn il-migrazzjoni u l-iżvilupp
                     
                     
                     
                        It-titjib tal-protezzjoni tal-migranti skont l-obbligi internazzjonali.
                     
                     
                     
                        L-UE u l-Ġordan jieħdu impenn li jagħtu spinta akbar favur l-implimentazzjoni tas-Sħubija għall-Mobilità billi jiffokaw l-aktar fuq l-azzjonijiet fl-Anness, filwaqt li jiftakru li l-Anness huwa dokument li jista’ jiġi aġġornat maż-żmien dment li jkun għadu konformi mal-impenji politiċi tas-Sħubija għall-Mobilità.
                     
                  
               
                     
                        Ir-riforma ġudizzjarja u politika, l-elezzjonijiet demokratiċi u d-drittijiet tal-bniedem
                     
                     
                        Il-Mekkaniżmi ta’ rieżami: Il-mekkaniżmu tad-drittijiet tal-bniedem tan-NU, id-Djalogi tad-Drittijiet tal-Bniedem, id-djalogi politiċi, il-Kunsill ta’ Assoċjazzjoni
                     
                  
               
                     
                        1) Żviluppi ulterjuri favur ġudikatura indipendenti
                     
                     
                        2) Aċċess aħjar għall-għajnuna legali
                     
                     
                        3) Ikomplu r-riformi politiċi, bl-għan li jiġu żgurati l-istabbiltà fit-tul u l-governanza demokratika tal-Ġordan.  
                     
                     
                        4) It-tisħiħ tar-rwol tal-istituzzjonijiet demokratiċi
                     
                     
                        5) Ikomplu jiġu organizzati elezzjonijiet demokratiċi
                     
                     
                        6) It-tisħiħ tal-mekkaniżmi għall-parteċipazzjoni tas-soċjetà ċivili f’għadd ta’ setturi pilota
                     
                     
                        7) L-implimentazzjoni tal-Pjan Nazzjonali għad-Drittijiet tal-Bniedem 2016-25
                     
                     
                        8) Il-promozzjoni u r-rispett tad-drittijiet tal-bniedem, inklużi d-drittijiet tan-nisa u l-parteċipazzjoni tan-nisa fil-ħajja pubblika
                     
                     
                        9) L-implimentazzjoni tal-impenji u tal-obbligi skont il-liġi internazzjonali u nazzjonali dwar id-drittijiet tal-bniedem 
                     
                     
                        10) Qafas li jsostni l-midja pluralistika
                     
                  
                  
                     
                        Bilaterali 
                     
                     
                        a) L-appoġġ baġitarju għar-riforma tas-settur tal-ġustizzja
                     
                     
                        b) Appoġġ għall-bini tal-kapaċità u l-monitoraġġ u l-valutazzjonijiet tal-impatt
                     
                     
                        c) L-appoġġ lill-Parlament, u għal azzjonijiet b’appoġġ tal-partiti politiċi
                     
                     
                        d) L-appoġġ lill-Kummissjoni Elettorali Indipendenti
                     
                     
                        e) Il-Missjonijiet tal-UE ta’ Osservazzjoni tal-Elezzjonijiet (fuq stedina mill-Ġordan)
                     
                     
                        f) L-appoġġ issoktat lill-programmi tal-Gvern u lil inizjattivi mhux governattivi għall-promozzjoni u għar-rispett tad-drittijiet tal-bniedem, flimkien mal-prijoritajiet globali tal-UE dwar id-drittijiet tal-bniedem u b’appoġġ għall-Aġenda 2016-25 tal-Ġordan dwar id-Drittijiet tal-Bniedem
                     
                     
                        g) L-appoġġ issoktat għall-ugwaljanza bejn il-ġeneri u għad-drittijiet tal-bniedem, inkluż fuq il-bażi tal-Pjan ta’ Azzjoni dwar l-Ugwaljanza bejn il-Ġeneri
                     
                  
               
            
               
            
               Addendum 2: Il-punti ta’ riferiment
            
            
               Huma proposti l-punti ta’ riferiment kwantitattivi li ġejjin għall-monitoraġġ tal-progress fl-implimentazzjoni tal-patt bejn l-UE u l-Ġordan. Il-monitoraġġ se jseħħ fuq bażi regolari u tal-inqas darba fis-sena, fil-kuntest tal-mekkaniżmi ta’ rieżami previsti u tal-laqgħat marbutin mal-kooperazzjoni bilaterali bejn l-UE u l-Ġordan.
            
            
                     
                        Impenji tal-Ġordan
                     
                  
                  
                     
                        Impenji tal-UE
                     
                  
               
                     
                        - 50 000 impjieg għar-rifuġjati Sirjani sa tmiem l-2016; 75 000 sa tmiem l-2017; 100 000 sa tmiem l-2018, dment li jkun hemm biżżejjed domanda għal permessi tax-xogħol 
                     
                     
                     
                        - Edukazzjoni: tiġi pprovduta edukazzjoni pubblika u mingħajr ħlas lil tal-inqas 140 000 tifel u tifla Sirjani fl-2016 u lil tal-inqas 190 000 tifel u tifla sa tmiem l-2017
                     
                  
                  
                     
                        Bilaterali 
                     
                     
                        Kumplessivament, fl-2016 u fl-2017 huwa impenjat finanzjament ġdid minimu ta’ EUR 747 miljun, inklużi:
                     
                     
                        Selfa tal-Assistenza Makrofinanzjarja ta’ EUR 200 miljun, dment li jiġu ssodisfati l-prekundizzjonijiet
                     
                     
                        EUR 108 miljun f’assistenza umanitarja għall-2016-17
                     
                     
                        Ir-rifuġjati Sirjani 
                     
                     
                        L-UE tapplika rekwiżiti ssimplifikati tar-Regoli tal-Oriġini għall-esportazzjonijiet tal-Ġordan lejn l-UE bil-kundizzjonijiet li ġejjin:
                     
                     
                        durata ta’ 10 snin
                     
                     
                        fi 18-il żona ekonomija u żona industrijali ddeżinjati.